<p style="text-align: justify;"><strong>भोपाल</strong>। अभी तक मप्र के लोग बैतूल के कुकरू में स्थित कॉफी गार्डन को ही जानते हैं। इस बात की जानकारी गिने- चुने लोगों को ही है कि पचमढ़ी के मटकुली के पास स्थित पनारपानी में भी अंग्रेजों के जमाने का कॉफी गार्डन है। दरअसल, इस पर किसी भी अफसर की नजर नहीं पड़ी। इसकी वजह यह रही कि कॉफी गार्डन को लेंटाना की झाड़ियों ने अपने आगोश में ले लिया था। इस कॉफी गार्डन को 1861 में ब्रिटिश हुकुमत ने विकसित किया था। तब इसे प्रियदर्शिनी पाइंट कहा जाता था। अब एक बार फिर से इसे संवारने का काम शुरू हुआ है।</p>

<p style="text-align: justify;">2006 में पहली बार चला पता</p>

<p style="text-align: justify;">पचमढ़ी के कॉफी गार्डन की जानकारी पहली बार 2006 में लगी, जब एसएस राजपूत को सतपुड़ा टाइगर रिजर्व का संचालक बनाया गया। वे पचमढ़ी गए, तब उन्हें रम्मू नामक चौकीदार ने बताया कि साब पनारपानी के पास कॉफी गार्डन था, जिसे लेंटाना की झाड़ियों ने नष्ट कर दिया है। राजपूत वहां पहुंचे तो देखा कि बड़ी-बड़ी लेंटाना की झाड़ियों के बीच कॉफी के पौधे है, जो सूख रहे है। वे कॉफी को गार्डन के रूप में विकसित कर पाते, इसके पहले ही उनका तबादला हो गया।</p>

<p style="text-align: justify;"><strong>एक दशक बाद अपने बैचमेट को बताया</strong></p>

<p style="text-align: justify;">एक दशक बाद जुलाई 2016 में राजपूत के बैचमेट पुष्कर सिंह ईको पर्यटन बोर्ड के सीईओ बने तो राजपूत ने उनसे पनीरपानी स्थित कॉफी गार्डन को विकसित करने का आग्रह किया। सिंह ने इसे विकसित करने का एक्शन प्लान तैयार किया। जब तक वे विकसित करते, वे भी ईको पर्यटन बोर्ड के सीईओ से पद से हट गए।</p>
