<p style="text-align: justify;"><strong>ग्वालियर</strong>।<strong> </strong>महाराजपुरा थाना पुलिस ने कार्रवाई करते हुए दो अलग-अलग चोर गैंग पकड़ कर उनके कब्जे से लाखों रुपए का माल बरामद किया है। एक गैंग वाहन चोरी करने में माहिर है तो दूसरी शादी-ब्याह और सूने घरों से माल साफ करती है। इन बदमाशों ने पूछताछ में कई चोरियां करना स्वीकार कीं, जिनका मसरुका भी बरामद किया जा चुका है। यह जानकारी सीएसपी देवेन्द्र सिंह कुशवाह ने बुधवार को पत्रकारों को चर्चा के दौरान दी। कुशवाह ने बताया कि बीते रोज लक्ष्मणगढ़ पुल के पास चैकिंग के दौरान तीन बाइक सवारों को रोक कर वाहन के दस्तावेज जांचे तो वाहन चोरी का होना पाए गए। इसके बाद तीनों को थाने लाकर सख्ती से पूछताछ की तो उन्होंने अपना जुर्म स्वीकार कर कई वाहन चोरी करने की बात बताई। उन्होंने अपना नाम शंकर जाटव, गोलू उर्फ योगेन्द्र निवासी पोरसा एवं सीता उर्फ सीताराम तोमर निवासी सिंहोनिया बताया। आरोपियों के कब्जे से नौ बाइक चोरी की बरामद की गई, जिनकी कीमत करीब साढ़े तीन लाख रुपए बताई गई है। यह माल मिला राहुल के कब्जे से: पुलिस ने राहुल के कब्जे से चार सोने की अंगूठी, दो चेन, एक हार, चांदी की मूर्ति, दो कान की बाली, दो चूड़ी, दो मंगलसूत्र,तीन जोड़ी तोड़िया, सोने का पेंडल बरामद किया है।</p>

<p style="text-align: justify;"><strong>बाल चोर सरगना सहित पकड़े </strong></p>

<p style="text-align: justify;">महाराजपुरा थाना इंचार्ज वीके शर्मा ने तीन चोरी के मामलों की विवेचना की। जिसमें उन्हें सुराग मिला कि इन वारदातों को बाल चोरों ने अंजाम दिया है। इसके बाद उन्होंने फील्डिंग लगा कर इन बाल चोरों को दबोच लिया। जिन्होंने अपने क्षेत्र से करीब आधा दर्जन चोरी व एक लूट करना स्वीकार की। उन्होंने बताया कि यह सब काम वह राहुल जाटव निवासी गांधी नगर भिंड हाल निवासी डीडी नगर, संतोष बाथम एवं मनोज रजक के कहने पर करते हैं और चोरी व लूट का पूरा माल राहुल को थमा देते हैं। तब पुलिस ने राहुल को उसके घर दबिश देकर पकड़ लिया और उसके कब्जे से भारी मात्रा में गहने बरामद किए।</p>
