<p style="text-align: justify;"><strong>भोपाल</strong>। शाहजहांनाबाद इलाके में स्थित एक इलेक्ट्रॉनिक शोरूम के लॉकर का ताला तोड़कर चोर करीब 4 लाख रुपये नकद चोरी कर ले गए। वारदात को तब अंजाम दिया गया, जब शोरूम खुला हुआ था। पुलिस ने अज्ञात चोरों के खिलाफ प्रकरण दर्ज कर लिया है। इस मामले में शोरूम पर काम करने वाले कर्मचारियों से भी पूछताछ की जा रही है। पुलिस के मुताबिक मकान प्रमोद माहेश्वरी पुत्र कैलाश माहेश्वरी (58) रिवेयरा टाउनशिप के फेस-1 में रहते हैं। उनका आर्मी कैंटीन के पास शाहजहांनाबाद में परफेक्शन नाम से टीवी, फ्रिज व अन्य इलेक्ट्रॉनिक्स आयटम का शोरूम है। प्रमोद माहेश्वरी बुधवार रात को अपना शोरूम बंद कर घर चले गए थे। बताया गया है कि गुरुवार सुबह जब वे शोरूम पर पहुंचे और ताला खोलकर अंदर दाखिल हुए तो देखा कि उनके शोरूम की तिजोरी का लॉक टूटा हुआ है और उसके भीतर रखे 3 लाख 96 हजार रुपए गायब हैं। उन्होंने तत्काल पुलिस को सूचना दी। पुलिस ने मौके पर पहुंचकर स्थिति का जायदा लिया और प्रमोद माहेश्वरी से बातचीत की। प्रमोद ने पुलिस को बताया कि एक-दो सप्ताह में हिसाब-किताब कर वे अपने नौकरों को बैंक में रुपए जमा करने के लिए देते हैं। इसी के लिए उन्होंने लॉकर में रुपए रख दिए थे। चोरी की इस वारदात को शोरूम का ताला तोड़े बगैर अंजाम दिया गया है, इसलिए पुलिस कर्मचारियों से भी पूछताछ कर रही है।</p>

<p style="text-align: justify;"><strong>चूनाभट्टी: 80 हजार का सामान चोरी</strong></p>

<p style="text-align: justify;">चूनाभट्टी इलाके में रहने वाले एक रिटायर्ड कर्मचारी के सूने आवास का ताला तोड़कर चोर सोने-चांदी के जेवरात समेत करीब अस्सी हजार रुपये का सामान चोरी कर ले गए। पुलिस ने प्रकरण दर्ज कर मामले की जांच शुरू कर दी है। पुलिस के मुताबिक गोविंद नारायण मॉडल टाउन परिसर में रहने वाले माहेश्वरी प्रसाद मिश्रा (64) शासकीय सेवा से रिटायर्ड हैं। गत 27 अप्रैल को वे शहर से बाहर चले गए थे। इसी दौरान चोर उनके घर का ताला तोड़कर अलमारी में रखे जेवरात, लैपटाप, गैस सिलेंडर समेत करीब 80 हजार का माल चोरी कर ले गए। गुरुवार को वापस लौटने पर वारदात का पता चला। इसके बाद उन्होंने थाने जाकर रिपोर्ट दर्ज कराई। जहांगीराबाद थानांतर्गत भीम नगर में रहने वाले देवेंद्र यादव के सूने मकान का ताला तोड़कर चोर दस हजार रुपये नकद चोरी कर ले गए। इधर निशातपुरा थानांतर्गत छहघरा करोंद स्थित सरोज सक्सेना के फार्म हाउस से चोर गैस चूल्हा, बर्तन और अन्य सामान चोरी कर ले गए। पुलिस ने सभी मामलों में प्रकरण दर्ज कर लिया है।</p>
