<p style="text-align: justify;"><strong>जबलपुर </strong>। <strong>&nbsp;</strong> डुमना विमानतल से गत गुरुवार की सुबह आई रेडियो नेवीगेशन सिस्टम में आई खराबी की वजह से गुरुवार को सुबह से सभी उड़ाने एवं लैंडिंग रद्द कर दी गई। वहीं सुधार कार्य दिन भर चलता रहा। अपरांह 4 बजे के बाद सिस्टम में सुधार आने पर हेलीकॉप्टर मुख्य मंत्री शिवराज सिंह चौहान का पहुंचा। इसके उपरांत एयर इंडिया की &mu;लाइट करीब डेढ़ घंटे विलम्ब से 8 बजकर 10 मिनट पर आई। ज्ञात हो कि इस खराबी के चलते दिल्ली, मुम्बई, कोलकाता और हैदराबाद से आने वाले विमान तथा वहां जाने वाले विमान डुमना होकर नहीं गए।</p>

<p style="text-align: justify;"><strong>मौसम में भी सुधार आया</strong></p>

<p style="text-align: justify;">दरअसल डीवीओआर सिस्टम खराब मौसम एंव दृश्यता की कमी के दौरान विमान को लैंडिंग करने में मदद करता है। डुमना विमानतल में ये सिस्टम फेल होने की वजह से डुमना विमानतल उड़ानों के लिए बंद हो गया था। इसमें सुधार के लिए रायपुर तथा नागपुर से टीम आई थी। इसने सघन प्रयास कर सिस्टम को सुधार लिया है। अपरांह 4 बजे से सिस्टम पूरी तरह काम करने लगा था।</p>

<p style="text-align: justify;"><strong>सुबह अनुमति मांगी गई</strong></p>

<p style="text-align: justify;">बताया गया कि शुक्रवार को मौसम साफ होने की वजह से दिल्ली से आने वाली जूम एयर लाइंस के विमान को उतरने की अनुमति मांगी थी लेकिन डुमना विमानतल अथार्टी किसी तरह का जोखिम नहीं लेना चाहता था अत: शुक्रवार को सभी लैंडिंग एवं उड़ान रद्द कर दी गई लेकिन जब अपरांह सिस्टम दुरुस्त हो गया तो शाम के बाद विमान उतरने की अनुमति प्रदान कर दी गई।</p>

<p style="text-align: justify;"><strong>नहीं आ पाए सांसद विवेक तन्खा</strong></p>

<p style="text-align: justify;">सांसद विवेक तन्खा का शुक्रवार को जबलपुर आगमन होना था लेकिन विमान सेवाएं प्रभावित होने की वजह से उनका नगर प्रवास का कार्यक्रम रद्द कर दिया गया। श्री तन्खा के जबलपुर प्रवास कार्यक्रम के तहत उन्हें 1 जुलाई तक नगर में रहना था तथा उन्हें यहां राजनैतिक एवं सामाजिक गतिविधियों में हिस्सा लेना था। डुमना एयरपोर्ट बंद होने से उनका कार्यक्रम रद्द हो गया है।</p>
