<p style="text-align: justify;"><strong>भोपाल</strong>। अशोका गार्डन में एक महिला के साथ उप्र के इटावा में रहने वाले नाबालिग ने ज्यादती की। उसने अश्लील फोटो और वीडियो बना लिये। उसे वायरल करने की धमकी देकर महिला से 50 हजार रुपये और करीब डेढ़ लाख के गहने हड़प लिए। पीड़िता की रिपोर्ट पर पुलिस ने आरोपी को गिरफ्तार कर लिया है। पुलिस के मुताबिक, महिला का फोन एक दिन गलती से इटावा में रहने वाले युवक को लग गया था। बाद में दोनों फोन पर बात करने लगे। दोस्ती के चलते युवक भोपाल आकर एक हॉस्टल में रहने लगा और महिला से मिलने-जुलने लगा। 17 मार्च को युवक ने उससे संबंध बनाए। इस दौरान उसने अश्लील फोटो और वीडियो बना लिये। बाद में इन्हीं फोटो, वीडियो को वायरल करने की धमकी देकर पीड़िता से 50 हजार रुपये और गहने ले लिए। इसके बाद भी उसने रुपए मांगे, तो पीड़िता ने भाई को पूरा घटनाक्रम बताया। भाई के कहने पर उसने युवक को रुपये लेने घर बुलाया और पुलिस से पकड़वा दिया।</p>

<p style="text-align: justify;"><strong>मार्कशीट में नाबालिग निकला आरोपी: </strong>टीआई सुनील श्रीवास्तव ने बताया, आरोपी ने इटावा स्कूल की 10वीं की मार्कशीट प्रस्तुत की है। उसके अनुसार उसकी उम्र 17 साल 7 महीने है। आरोपी ने बताया कि उसका चयन आईटीबीपी में हो गया था, लेकिन वह ट्रेनिंग छोड़कर चला आया था। पुलिस ने पूछा कि इतनी कम उम्र में सेना में चयन कैसे हुआ तो उसने कहा कि पिता ने सेटिंग करवाई थी। पुलिस ने उसके पिता से संपर्क किया तो उन्होंने कहा कि उनका बेटे से कोई संबंध नहीं है। मामा के मोबाइल पर आया था फोन: पुलिस के मुताबिक आरोपी मामा के साथ किसी काम से भोपाल आया था। उस दौरान मामा के मोबाइल पर पीड़िता महिला का रॉन्ग नंबर लगा था। बाद में आरोपी उक्त नंबर पर बातचीत करने लगा।</p>
