<p style="text-align: justify;"><strong>ग्वालियर</strong>।<strong> </strong>राज्यपाल आनंदीबेन पटेल ने जीवाजी विवि से परीक्षा और रिजल्ट की जानकारी 5 जुलाई तक मांगी है। इसे लेकर कुलसचिव प्रो. आनंद मिश्रा ने बुधवार को परीक्षा नियंत्रक, डिप्टी रजिस्ट्रार और असिस्टेंट रजिस्ट्रार के साथ बैठक की। परीक्षा नियंत्रक ने कहा कि एजेंसी सहयोग नहीं कर रही है, इसलिए दिक्कत आ रही है। कुलसचिव प्रो. मिश्रा ने परीक्षा नियंत्रक प्रो. राकेश कुशवाह से कहा कि राज्यपाल के सख्त निर्देश हैं कि परीक्षा और रिजल्ट समय पर हों, इसलिए इसी दिशा में काम किया जाए। परीक्षा नियंत्रक ने कहा कि परीक्षा का काम देख रही एजेंसी सही तरीके से काम नहीं कर रही है, इसलिए रिजल्ट समय पर नहीं आ पा रहे हैं। इसे लेकर कुलसचिव ने एजेंसी के लोकल इंचार्ज अरुण से फोन पर बात की तो अरुण ने कहा कि वह आज बाहर है और कल तक सारी दिक्कतें दूर कर देगा। कुलसचिव प्रो. मिश्रा ने सीएम हेल्पलाइन की शिकायतें बढ़ने पर जवाब मांगा तो सहायक कुलसचिव अभयकांत मिश्रा ने कहा कि बीएससी शाखा में सिर्फ एक कर्मचारी है, इसलिए सीएम हेल्पलाइन की शिकायतों का निराकरण नहीं हो पा रहा है। कुलसचिव ने कहा कि दूसरे विभाग से कर्मचारी का ट्रांसफर कर दो। सहायक कुलसचिव ने डिग्री से विकास चतुर्वेदी का ट्रांसफर करने का मन बनाया, लेकिन विकास चतुर्वेदी ने गोपनीय शाखा में यह कहकर जाने से इंकार कर दिया कि 35 साल की नौकरी में वह परीक्षा- गोपनीय विभाग में नहीं रहा है, इसलिए काम नहीं कर पाएगा।</p>

<p style="text-align: justify;"><strong>परीक्षा केंद्रों को लेकर दो दिन में जानकारी मांगी</strong></p>

<p style="text-align: justify;">परीक्षा नियंत्रक प्रो. कुशवाह ने कुलसचिव प्रो. मिश्रा को परीक्षा केंद्रों को लेकर बताया कि कई सेंटर ऐसे हैं, जहां जगह, स्टाफ और फर्नीचर की समस्या है। छात्र ज्यादा होने पर परीक्षा कराना मुश्किल हो जाता है, इसलिए नए सिरे सेंटरों की व्यवस्था की जाए। कुलसचिव ने परीक्षा नियंत्रक से दो दिन के अंदर ऐसे परीक्षा केंद्रों की सूची देने को कहा है।</p>
