<p style="text-align: justify;"><strong>इंदौर</strong>।<strong> </strong>केंद्र सरकार की अमृत योजना के तहत प्रस्तावित विकास कार्यों को अमलीजामा पहनाने के लिए नगर निगम गुरुवार को 170 करोड़ रुपए के &lsquo;नगर पालिका बॉण्ड&rsquo;&rsquo; जारी करेगा। इसके साथ ही देश के इस सबसे स्वच्छ शहर का स्थानीय निकाय भी पुणे नगर निगम और वृहद हैदराबाद नगर निगम की श्रेणी में शामिल हो जाएगा। पुणे और ग्रेटर हैदराबाद के नगरीय निकायों ने भी बीते समय में इस तरह के बॉण्ड जारी कर विकास कार्यों के वित्तपोषण के लिए धन जुटाया है। आईएमसी के नगर पालिका बॉण्ड से प्राप्त होने वाली राशि के बड़े हिस्से का उपयोग अटल कायाकल्प एवं शहरी रूपांतरण मिशन अमृत के तहत प्रस्तावित विकास कार्यों के लिए किया जाएगा। इनमें जल आपूर्ति, सीवरेज एवं सैप्टिक टैंकों के अपशिष्ट का निपटान, वर्षा, बाढ़ पानी की प्रबंधन प्रणाली, शहरी परिवहन और हरित क्षेत्रों के विकास से जुड़े करीब 160 करोड़ रुपए की लागत के काम शामिल हैं। इसके अलावा बॉण्ड से जुटायी जाने वाली राशि में से 10 करोड़ का इस्तेमाल एक बड़े कर्ज के समय पूर्व भुगतान के लिए किया जाएगा। बताया गया है कि आईएमसी का म्यूनिसिपल बॉण्ड नेशनल स्टॉक एक्सचेंज के इलेक्ट्रॉनिक बिंिल्ंडग प्लेटफॉर्म पर बोली प्रक्रिया के लिए गुरुवार सुबह 11 बजे से खुलकर दोपहर एक बजे बंद होगा।</p>
