<p style="text-align: justify;"><strong>दतिया</strong>। शिक्षा और स्वास्थ्य पर ध्यान देने के साथ-साथ कुरीतियों को दूर करने के साथ-साथ राजनीतिक जाग्रति भी समाज में आवश्यक है। जब तक राजनीतिक जाग्रति प्राप्त करके सत्ता प्राप्त नहीं कर पाएंगे, तब तक समाज का विकास पूरी तरह से संभव नहीं है। यह बात कस्बा उनाव में आयोजित यादव समाज कार्यकर्ता सम्मेलन में कार्यक्रम की अध्यक्षता कर रहे यादव महासभा के प्रधान महासचिव दामोदर सिंह यादव ने सैकड़ों की तादाद में मौजूद समाजबंधुओं को संबोधित करते हुए कही। उन्होंने कहा कि देश का इतिहास गवाह है जब भी कोई बड़ी क्रांति आती है तो युवाओं की दम पर आती है और युवाओं की दम पर यादव महासभा मप्र समाज की कुरीतियों को दूर करके समाज को विकास के रास्ते पर ले जाने का काम करेगा। वहीं कार्यक्रम में मुख्य अतिथि यादव महासभा के प्रदेश अध्यक्ष योगेंद्र मंडलोई ने कहा कि सदियों से समाज में चली आ रही पंरपराएं इतनी घातक हो चुकीं हैं कि वह समाज के गरीब लोगों को कुचलने का काम कर रही है। विशिष्ट अतिथि के रूप में यादव महासभा के युवा प्रदेश अध्यक्ष मनोज यादव मौजूद रहे। कार्यक्रम को संबोधित करते हुए महासभा के प्रदेश उपाध्यक्ष रामवीर यादव ने कहा कि समाज के अंदर दामोदर सिंह यादव जैसा संघर्षशील नेता है । ऐसे लोगों को मजबूत करने से हमारी समाज मजबूत होगी। सभा को संभागीय अध्यक्ष शिवसिंह यादव, ग्वालियर के जिला अध्यक्ष मोतीलाल यादव, कल्याण सिंह यादव, रामकिशोर यादव, शैलेंद्र सिंह यादव, अखिलेश सिंह यादव, गुड्डा यादव, दशरथ यादव, मंशाराम यादव, सुग्रीव यादव, पप्पू यादव, नरेश यादव, वासुदेव यादव ने भी संबोधित किया।</p>
