<p style="text-align:justify"><strong>इंदौर</strong>। शहर की विकास गतिविधियों में नागरिकों की आर्थिक भागीदारी सुनिश्चित करने के उद्देश्य से इंदौर नगर निगम 28 जून, 2018 को 170 करोड़ रुपए के बॉण्ड जारी करने जा रहा है। इन बॉण्ड का पब्लिक इश्यू नेशनल स्टॉक एक्सचेंज पर 28 जून को प्रात: 11 से दोपहर 1 बजे तक उपलब्ध रहेगा। इंदौर नगर निगम को डबल &lsquo;ए&rsquo; रेटिंग प्रदान की गई है। इस तरह के बॉण्ड जारी करने वाला इंदौर देश का तीसरा और प्रदेश का पहला नगर निगम होगा। आयुक्त नगर निगम आशीष सिंह ने बताया है कि इंदौर की आर्थिक, सामाजिक, शैक्षणिक, अधोसंरचना विकास और व्यावसायिक परिदृश्य को दृष्टिगत रखते हुए इसमें बड़ी मात्रा में निवेश की संभावना है। उन्होंने बताया कि इससे प्राप्त होने वाली राशि का उपयोग अटल मिशन फॉर रिज्यूवेनेशन एंड अर्बन ट्रांसफार्मेशन (अमृत) के लिए किया जाएगा।</p>

<p style="text-align:justify"><strong>10 वर्ष की अवधि का रहेगा</strong></p>

<p style="text-align:justify">बॉण्ड से प्राप्त राशि में 629.20 करोड़ रुपए इंदौर शहर की पेयजल व्यवस्था पर, 268.06 करोड़ रुपए सीवरेज सिस्टम डेवलपमेंट, 10 करोड़ रुपए बाढ़ के पानी की निकासी, 40 करोड़ रुपए अर्बन ट्रांसपोर्ट तथा 25 करोड़ रुपए ग्रीन बेल्ट क्षेत्र विकसित करने पर खर्च किया जाएगा। बताया गया कि बॉण्ड की अवधि 10 वर्ष होगी, जिस पर प्रति छमाही ब्याज दिया जाएगा, 7 वर्ष बाद निवेशक बॉण्ड की प्रतिवर्ष 25 प्रतिशत राशि मुक्त करा सकेगा।</p>

<p style="text-align:justify"><strong>पांच वर्ष में 6200 करोड़ रुपए की स्वीकृति </strong></p>

<p style="text-align:justify">भारत सरकार की मंशानुरूप अमृत योजना के लिए बॉण्ड इंदौर नगर निगम से पूर्व पूना और हैदराबाद नगर निगम द्वारा जारी किए जा चुके हैं। उल्लेखनीय है कि भारत सरकार की इस महत्वाकांक्षी योजना के लिए प्रदेश के 34 शहरों का चयन किया गया है। इस योजना में भारत सरकार शहरी विकास मंत्रालय द्वारा प्रदेश को पांच वर्षों में 6200 करोड़ रुपए की स्वीकृति प्रदान की गई है।</p>

<p style="text-align: justify;"><strong>विकास कार्यों में खर्च होगी राशि</strong></p>

<p style="text-align: justify;">जानकारी में बताया गया कि भारत सरकार की महत्वाकांक्षी अमृत योजना के माध्यम से शहरी क्षेत्रों में वाटर सप्लाई, सीवरेज, स्टार्म वाटर ड्रेनेज, अर्बन ट्रांसपोर्ट और ग्रीन स्पेस विकसित करने का लक्ष्य निर्धारित किया गया है। इंदौर नगर निगम द्वारा 972.26 करोड़ रुपए की राशि अमृत योजना में खर्च की जानी है, जिसमें से 324.05 करोड़ रुपए भारत सरकार द्वारा तथा 486.13 करोड़ रुपए राज्य सरकार द्वारा और 162.08 करोड़ रुपए नगर निगम का अंशदान निर्धारित किया गया है। नगर निगम द्वारा इस 160 करोड़ रुपए में जनभागीदारी दर्ज कराने के लिए पब्लिक बॉण्ड जारी किए जा रहे हैं।</p>
