<p style="text-align: justify;"><strong>कजान/येकातेरिनबर्ग</strong>। गत चैंपियन जर्मनी एशियाई टीम दक्षिण कोरिया के हाथों ग्रुप-एफ़ में 0-2 की सनसनीखेज हार झेलकर बुधवार को फीफा विश्वकप फुटबॉल टूर्नामेंट से बाहर हो गई, जबकि इसी ग्रुप से स्वीडन ने मैक्सिको को 3-0 से हराकर नॉकआॅउट दौर में प्रवेश कर लिया। जर्मनी को मैक्सिको के हाथों पहले मैच में 0-1 से हार झेलनी पड़ी थी, लेकिन दूसरे मैच में स्वीडन के खिलाफ उसने 2-1 से आखिरी मिनट की जीत के बाद अपनी उम्मीदों को बरकरार रखा था, लेकिन कोरियाई टीम ने उसे शर्मनाक हार का घूंट पिलाकर अपने फुटबॉल इतिहास की सबसे बड़ी जीत दर्ज कर ली। जर्मनी के लिए इस हार के साथ साथ शर्मनाक बात यह भी रही कि वह ग्रुप में चौथे और आखिरी स्थान पर रहा। स्वीडन ने मैक्सिको पर शानदार जीत के साथ ग्रुप में टॉप किया, जबकि मैक्सिको दूसरे स्थान पर रहा। हालांकि दोनों टीमों के एक बराबर 6-6 अंक थे, लेकिन स्वीडन गोल औसत में बेहतर रहा। कोरिया और जर्मनी के भी 3- 3 अंक थे, लेकिन यहां कोरिया का गोल औसत बेहतर रहा। कोरिया ने दोनों गोल निर्धारित 90 मिनट तक मुकाबला गोलरहित बराबर रहने के बाद इंजरी समय में किए। यह लगातार तीसरा मौका है, जब चैंपियन टीम ग्रुप चरण में बाहर हुई है।</p>
