<p style="text-align: justify;"><strong>&nbsp; ग्वालियर </strong>। <strong>&nbsp;</strong> जयारोग्य चिकित्सालय में गुरुवार को मेडिसन की ओपीडी में डॉ. श्वेता सहाय और मरीज के परिजनों के बीच विवाद हो गया और मरीज के परिजनों ने डॉक्टर को नोंच लिया। इसके बाद जूनियर डॉक्टर्स बीच में आ गए और पुलिस को बुलाया गया। विवाद की सूचना मिलते ही डीन डॉ. एसएन अयंगर भी जेएएच पहुंच गए। डॉ.सहाय की मानें तो मरीज के अटेंडेंट बार-बार कमरे में आ रहे थे। तो मैं उनसे कहा कि आपका नंबर आने वाला है, तब दिखा लेना। कुछ देर बाद ही उनका नंबर आ गया। मैंने मरीज की पत्नी मुबीना से कहा कि चिंता मत करो आपका मरीज चलफिर रहा है, तबियत इतनी खराब नहीं है। यह सुनकर मरीज के अटेंडेंट बोले आपको कुछ नहीं आता है, आप हमाारे साथ बदतमीजी कर रही हैं। मैंने उनसे कहा कि अब मुझसे इलाज नहीं कराना चाहते हो तो सीनियर को दिखा लो। इतना सुनते ही एक अटेंडेंट मेरा फोटो खींचने लगा और बोला मैं आपकी शिकायत करूंगा। वहीं दूसरी ओर अटेंडेंट मुबीना बेगम का कहना है कि मेरे पति शेख सगीर के पेट में दो दिन से दर्द हो रहा था। उनका दर्द देखकर जब मैं कमरे में गई और जल्दी देखने के लिए कहा तो मुझे डांट कर बाहर कर दिया। जब हमारा नंबर आया तो हम अंदर दिखाने गए। पति को देखकर डॉक्टर बोली तेरा पति देखने में ठीक लग रहा है। मेरे पति ने कहा मेडम किसी की शक्ल पर थोड़े ही लिखा होता है कि मैं बीमार हूं। मेडम ने हमारा फोटो खींच लिया और कहा कि वह हमारी शिकायत करेंगी, जहां चाहो वहां इलाज करा लो। मेरे भाई अब्दुल ने भी उनका फोटो खींचते हुए शिकायत करने की बात कही। इसके बाद वहां और डॉक्टर आ गए। मैंने अपने भाई को बचाने के लिए मेडम का हाथ पकड़ा और माफी भी मांगी। मेरी किसी ने नहीं सुनी और कमरे में मेरे पति और भाई को बंद करके पीटा। मैंने पुलिस बुलवा ली। हमें अपने पति का इलाज कराना है, हमें किसी पर कोई कार्रवाई नहीं करानी।</p>
