<p style="text-align: justify;"><strong>भोपाल</strong>। मुख्य सचिव बसंत प्रताप सिंह को केंद्रीय कार्मिक एवं प्रशिक्षण मंत्रालय ने छह महीने के लिए एक्सटेंशन दे दिया है। बीपी सिंह का एक जुलाई से 31 दिसंबर तक के लिए कार्यकाल बढ़ाया गया है। पीपुल्स समाचार ने 20 जून को मुख्य सचिव को एक्सटेंशन दिए जाने की खबर प्रकाशित की थी। इसमें बताया था कि केंद्र ने राज्य सरकार के प्रस्ताव पर सहमति दे दी है। मप्र सरकार ने 7 अप्रैल को सीएस को छह महीने का एक्सटेंशन दिए जाने के लिए प्रधामंत्री कार्यालय को प्रस्ताव भेजा था। पीएमओ से इस प्रस्ताव को हरी झंडी मिलते ही शुक्रवार को डीओपीटी ने बीपी सिंह को 6 महीने का एक्सटेंशन देने का आदेश जारी कर दिया। सिंह 84 बैच के सीनियर आईएएस अधिकारी हैं।</p>

<p style="text-align: justify;"><strong>सिंह तीसरे मुख्य सचिव जिन्हें एक्सटेंशन मिला </strong></p>

<p style="text-align: justify;">मुख्य सचिव रहते हुए सेवावृद्धि मिलने वाले बीपी सिंह प्रदेश के तीसरे मुख्य सचिव होंगे। इससे पहले शिवराज सिंह ने तत्कालीन मुख्य सचिव आर परशुराम को छह माह का एक्सटेंशन दिया था। यह महज संयोग ही है की शिवराज के राजनीतिक गुरु सुंदरलाल पटवा ने इसकी शुरुआत की थी। उन्होंने 1958 बैच के आरपी कपूर को छह माह का एक्सटेंशन दिया था। आरपी कपूर का कार्यकाल मार्च 1991 में समाप्त होना था, पर वे 22 सितम्बर 1991 तक मुख्य सचिव रहे।</p>
