<p style="text-align: justify;"><strong>जबलपुर</strong>। नगर निगम की जनसुनवाई में मंगलवार को पहुंचे रामपुर शंकरशाह नगर वार्ड निवासी एक 85 वर्षीय बुजुर्ग ने गुहार लगाई कि वे रामपुर मस्जिद के पास रहते हैं और आज तक उनके घर के सामने की रोड नहीं बन पाई है जिसके कारण उन्हें व यहां के रहवासियों को बेहद परेशानी का सामना करना पड़ रहा है। बुजुर्ग ईदू कुरैशी वल्द अब्दुल कादिर ने अपनी शिकायत में बताया कि रोड न बनने के कारण आवाजाही में काफी परेशानी का सामना करना पड़ता है। कच्चे रास्ते में जहां देखो कचरा व र्इंट-पत्थर पड़े रहते हैं। उन्होंने बताया कि वे पार्षद से शिकायत करते हैं तो पार्षद सफाई कर्मी को भेजते हैं मगर यहां का एक रहवासी शरीफ खान उन्हें झाड़ू भी नहीं लगाने देता। बुजुर्ग ईदू ने अपनी शिकायत में अपने अपाहिज होने का भी हवाला देते हुए शीघ्र ही रोड निर्माण की मांग की है।</p>

<p style="text-align: justify;"><strong>मुख्यमंत्री आर्थिक सहायता योजना से लोन दिलवाएं</strong></p>

<p style="text-align: justify;">सुभाष चंद्र बोस वार्ड के मक्का नगर निवासी नसरीन बानो ने बताया कि उन्होंने मुख्यमंत्री आर्थिक सहायता योजना के लिए आवेदन दिया था जो कि विगत 6 माह से स्वीकृत नहीं हो रहा है। उन्हें कारोबार के लिए 2 लाख रुपए की आवश्यकता है,कृपया मेरा ऋण पास करवाने की कृपा करें। नसरीन के आवेदन को शासकीय योजना शाखा में कार्रवाई हेतु भेजा गया है।</p>

<p style="text-align: justify;"><strong>अवैध पार्किंग करने वाले संस्थानों का लायसेंस हो निरस्त </strong></p>

<p style="text-align: justify;">घंटाघर निवासी अब्दुल बाकी खान ने जनसुनवाई में दी शिकायत में क्षेत्र में संचालित क्लॉक टॉवर चायनीज रेस्टारेन्ट व ब्यूटी पार्लर के द्वारा अवैध पार्किंग किए जाने से आवाजाही में नागरिकों को बेहद परेशानी का सामना करनापड़ रहा है। इन संस्थानों का लायसेंस केन्सिल होना चाहिए। श्री खान ने इस संबंध में पूर्व में भी नगर निगम में शिकायतें दी हैं जिनका हवाला देते हुए कहा कि नागरिकों के लिए बनाए गए फुटपाथ् पर भी इन संस्थानों के ग्राहकों के वाहन बेतरतीबी से खड़े हो जाते हैं जिसके कारण फुटपाथ तो पूरा इनकेकब्जे में है साथ ही रोड का यातायात भी प्रभावित हो रहा है।</p>

<p style="text-align: justify;"><strong>संपत्तिकर-जलकर न चुकाने पर जांच हो</strong></p>

<p style="text-align: justify;">पं भवानी प्रसाद तिवारी वार्ड के अंतर्गत जनवासा कुमार पैलेस के विरुद्ध संपत्ति कर व जलकर जमा न करने पर संपत्ति की जांच करने की मांग अब्दुल बाकी खान ने की है। उन्होंने इस संबंध में पूर्व में भी शिकायत की है जिसका हवाला देते हुए कहा कि जब जांच के लिए राजस्व अमला पहुंचा तो उन्हें भ्रामक जानकारी देकर धोखा दिया गया है। इस संपत्ति की सही तरीके से जांच की जाए।</p>

<p style="text-align: justify;"><strong>सड़क-नालियों की सफाई हो </strong></p>

<p style="text-align: justify;">रिमझा मोहित टाउन शिप निवासी सुधांशू श्रीवास्तव ने अपनी शिकायत में कहा है कि यहां के क्षेत्र में सड़कों और गलियों की साफ -सफाई नहीं किए जान से गंदगी और कचरे के ढेर बढ़ गए हैं। जिससे बीमारियों के फैलने का खतरा बढ़ गया है। वहींलोगों को आने-जाने में भी परेशानी का सामना करना पड़ रहा है।</p>

<p style="text-align: justify;"><strong>सड़क से हटवाएं ठेला</strong></p>

<p style="text-align: justify;">नरसिंह वार्ड के रहवासियों ने यहां पर रोड में रखे गए ठेले से परेशानी बताते हुए इसे हटाने की मांग की है। रहवासियों ने जनसुनवाई में लिखित शिकायत देते हुए कहा कि ठेले के कारण न तो नाली की सफाई हो पाती है न ही कचरा निकल पाता है। यहां पर सड़क की चौड़ाई भी बहुत कम है इसके कारण तुलसी राम ने जो ठेला रखा है उससे सभी को परेशानी होती है।</p>
