<p style="text-align: justify;"><strong>ग्वालियर </strong>&nbsp;।&nbsp; नामातंरण की फाइलों में टैक्स मांगने के चलते क्षेत्रीय कार्यालय क्रमांक-3 पर पदस्थ कर संग्रहक (टीसी) भगवानदास अर्गल के साथ मारपीट हुई। मारपीट आरोपों के घेरे में घिरे क्षेत्रीय पार्षद पति धर्मवीर राठौर का कहना है टीसी की पिटाई तो जनता ने की है, उन्होंने तो उसे बचाया है। फिलहाल मामले में पीड़ित ने पुलिस में शिकायत दर्ज नहीं करवाई है। क्षेत्रीय कार्यालय क्रमांक-3 लूटपुरा पर क्षेत्रीय निवासी राकेश प्रजापति के 2400 फीट पर बने दो मंजिला मकान को लेकर वार्ड क्रमांक-8 भाजपा पार्षद सीमा राठौर के पति धर्मवीर राठौर के कहने पर नामातंरण फाइल लगी थी। फाइल में एक मंजिला बिल्डिंग होने की जानकारी होने पर टैक्स ले लिया गया, लेकिन जब टीसी मौके देखने पहुंचा, तो संपत्ति दो मंजिला निकली और टीसी ने उन्हें बिल्डिंग के अनुसार टैक्स जमा करने को कहा। इसके बाद गुरूवार को टैक्स के मामले में भवन स्वामी क्षेत्रीय कार्यालय में बैठे टीसी के पास गए और बात न बनने पर पार्षद के घर जाकर शिकायत कर दी। इसके बाद मौके पर पहुंचे भवन स्वामी ने पार्षद के सामने टीसी से मारपीट कर दी। हालांकि निगम कर्मचारियों की मानें तो पार्षद पति ने टीसी के साथ आॅफिस से बाहर कार में डालकर जमकर मारपीट की और सत्ता पक्ष से जुड़े पार्षद से भयग्रस्त होने पर ही टीसी ने पुलिस में कायमी नहीं करवाई है।</p>

<p style="text-align: justify;"><strong>निगम अधिकारियों ने दिए पुलिस में जाने के निर्देश</strong></p>

<p style="text-align: justify;">मारपीट की घटना निगम मुख्यालय पहुंचने के बाद निगमायुक्त विनोद शर्मा ने उपायुक्त जगदीश अरोरा को तत्काल मौके पर पहुंचाया। जहां पीड़ित टीसी ने वरिष्ठ अधिकारियों के निर्देशों को सत्ता पक्ष से जुड़े पार्षद होने पर अनदेखी कर दी और मामला वहीं रफा-दफा हो गया।</p>

<p style="text-align: justify;"><strong>सात कर्मचारी होने पर भी बने रहे मूकदर्शक</strong> </p>

<p style="text-align: justify;">भवन स्वामी राकेश प्रजापति द्वारा टीसी भगवानदास अर्गल के साथ हुई मारपीट की घटना के समय क्षेत्रीय कार्यालय में 7 निगम कर्मचारी मौजूद थे, लेकिन किसी ने भी मारपीट के आरोपियों का विरोध व बीच-बचाव नहीं किया, बल्कि मजे लेकर मारपीट का आनन्द लेते रहे।</p>
