<p style="text-align: justify;"><strong>भोपाल</strong>&nbsp;।&nbsp; हाउसिंग बोर्ड ने नालों पर मकान और दुकानों का निर्माण कर लिया है। इससे बारिश के दौरान जलभराव के साथ ही बड़ी दुर्घटना हो सकती है। इनका आवंटन निरस्त करने के साथ ही इन्हें हटाने की कार्रवाई की जानी चाहिए। ये बात महापौर आलोक शर्मा ने शुक्रवार को कलेक्टर डॉ. सुदाम पी खाडे से कही। महापौर, कलेक्टर व निगम आयुक्त अविनाश लवानिया के साथ 11 नंबर बस स्टॉप, रंगमहल और 6 नंबर बस स्टॉप क्षेत्र में नालों पर निमार्णों का जायजा लिया। कलेक्टर ने जिला प्रशासन को निर्देश दिए कि दुकान व मकान मालिकों के दस्तावेजों का परीक्षण कर हाउसिंग बोर्ड से चर्चा करें। बिल्डिंग परमिशन देने के पहले इंजीनियर्स को मौका मुआयना करना चाहिए।</p>

<p style="text-align: justify;"><strong>रहवासियों से मांगे आवंटन के दस्तावेज</strong></p>

<p style="text-align: justify;">महापौर ने 11 नंबर बस स्टॉप क्षेत्र में नाले पर बने हाउसिंग बोर्ड के मकानों के रहवासियों से चर्चा की और उनके मालिकाना हक के दस्तावेज देखे। साथ ही आवंटन दस्तावेज निगम कार्यालय में पेश करने को कहा। दरअसल, ये मकान वर्ष 1977 में लीज पर दिए गए थे। इसके साथ ही 6 नंबर बस स्टॉप और रंगमहल के सामने नाले पर बनी दुकान, होटलों के मालिकों से भी बात की।</p>
