<p style="text-align: justify;"><strong>धार </strong>। <strong>&nbsp; </strong>धार नगर में कई व्यावसायिक इमारतों के मालिक अपने किरायेदारों से हर माह लाखों रु. का किराया तो वसूल कर रहे हैं, किन्तु उनके प्रतिष्ठानों की पार्किंग के लिए सरकारी जमीन का उपयोग कर नागरिकों को परेशानी में डाल रहे हैं। ऐसे कई मामले इन दिनों धार नगर में दिखाई दे रहे हैं, किन्तु नगरपालिका और राजस्व विभाग द्वारा कभी कोई प्रभावी कार्रवाई नहीं किए जाने से नगर में प्रतिबंध के बाद भी तलघरों का निर्माण पार्किंग के नाम पर कर उसका व्यावसायिक उपयोग किया जा रहा है।</p>

<p style="text-align: justify;"><strong>आवासीय क्षेत्र बदला व्यावसायिक में</strong></p>

<p style="text-align: justify;">धार नगर की पॉश कॉलोनी समझी जाने वाली त्रिमूर्ति कॉलोनी में वर्षों पूर्व लोगों ने यह सोचकर घर बनाये थे कि शहर के कोलाहल से मुक्ति मिलेगी और शांति-सुकून से जिंदगी गुजरेगी, किन्तु यह सोच तब धराशायी हो गई, जब एक एक कर यहां के कई निवासियों ने अपने घरों को बैंकों, शोरूम और अन्य व्यवसाय के नाम पर किराए पर देना शुरू कर दिया। इसके प्रमुख कारण यह था कि उक्त व्यवसाय के नाम पर किराए की राशि आवासीय किराए से कई गुना अधिक थी। हालांकि, जिसने अपना घर किराए पर दिया, उसकी तो चांदी हो गई, किन्तु आसपास रहने वाले परेशान हो गए। त्रिमूर्ति कॉलोनी में प्रवेश करते ही दोनों तरफ कई विशाल इमारते हैं और उनमें कई आॅफिस, कोचिंग क्लासेस और बैंकों सहित कई दुकानें हैं। इन सभी के लिए किसी भी इमारत के मालिक ने पार्किंग का स्थान नहीं छोड़ा है, सभी की पार्किंग मुख्य सड़क के दोनों तरफ हो रही है और उससे आने-जाने वालों को दिनभर परेशानी का सामना करना पड़ा रहा है। पश्चिम दिशा के विशाल भवन मालिक सुनील जैन ने तो तलघर का निर्माण करवा रखा, किन्तु उसे एक बैंक को किराए पर दे दिया, जिसके कारण इस इमारत का पार्किंग अब कॉलोनी की अन्दर सड़कों तक पहुंच गया है और उससे कई रहवासी परेशान हैं।</p>

<p style="text-align: justify;"><strong>चौकीदार रखना पड़ा</strong></p>

<p style="text-align: justify;">इसी कॉलोनी में एक कानून के ज्ञाता ने अपने घर को एक बैंक और फाइनेंस कम्पनी को बिना पार्किंग की व्यवस्था के किराए पर तो दे दिया, किन्तु आसपास रहने वाले परिवार परेशान हो गए। बैंक और कम्पनी के ग्राहक अपने वाहनों को दूसरे के घरों के सामने इस प्रकार खड़े कर देते हैं कि कई बार उन घरों में रहने वालो को बाहर निकलना दुश्वार हो जाता है। कोई आपत्ति लेता है तो वाहन मालिक विवाद तक करने लगते हैं। बैंक आॅफ इण्डिया के द्वारा तो अपना जनरेटर तक सरकारी जमीन पर रखा हुआ है और उसके प्रदूषण से भी रहवासी परेशान हैं। कई लोगों ने नाम न छापने की शर्त पर बताया कि कई लोगों ने परेशानी से बचने के लिए चौकीदार तक रखा है, ताकि उनके घर के सामने वाहन पार्किंग करने वालों को रोका जा सके, वहीं एक रहवासी जो 20 वर्षों से निवासरत है, उन्होंने अपने घर का जीर्णोद्धार यह सोचकर रोक दिया कि यदि हालत नहीं सुधरे तो या तो मकान बेच देंगे, या फिर वे भी किराए पर दे देंगे।</p>

<p style="text-align: justify;"><strong>आदर्श सड़क भी पार्किंग</strong></p>

<p style="text-align: justify;">आदर्श सड़क जो सुगम यातायात के हिसाब से बनाई गई थी, वह भी पार्किंग बनने के कारण चालकों को परेशानी पैदा कर रही है। इस सड़क के दोनों तरफ जितने भी व्यावसायिक प्रतिष्ठान हैं, उनकी पार्किंग आदर्श सड़क पर ही होती है। एक मकान मालिक अपने होटल संचालक किराएदार से प्रतिमाह किराया तो 70 हजार रु. वसूल रहे हैं, किन्तु पार्किंग की जगह नहीं छोड़ी और ऊपर से सर्विस रोड की जगह भी निजी उपयोग में लायी जा रही है। कुछ ऐसा ही नजारा एचडीएफसी बैंक का है।</p>
