<p style="text-align: justify;"><strong>भोपाल</strong> । कभी 35 हजार रुपए के लोन के लिए बैंक के चक्कर काटकाट कर परेशान किसान ने स्वयं ही कृषि उपकरण बनाने की शुरुआत की और गन्ने की खेती की लागत में 50% तक कमी करके मुनाफा 90% तक बढ़ाने का कृषि यंत्र बना ड़ाला। नतीजा यह कि आज उसके बनाए कृषि उपकरण की कीमत सवा लाख रुपए है, जिसके निर्माण के लिए राष्ट्रीय स्तर की कंपनी ने करार किया है। अन्य उपकरणों के लिए टाटा जैसी कंपनी ने भी करार किया है। करीब दर्जनभर देशों के किसान सीधे उपकरण मंगवा रहे हैं। यह कहानी है नरसिंहपुर जिले के मेख गांव के किसान रोशनलाल विश्वकर्मा की, जिसके बनाए कृषि यंत्रों ने गरीब किसानों के लिए लाभकारी खेती का मार्ग प्रशस्त कर दिया है। बेहद सस्ते कृषि उपकरण बनाने पर पूर्व राष्ट्रपति एपीजे कलाम, प्रतिभा पाटिल और प्रणव मुखर्जी उन्हें एनआईएस कृषक अभिनव सम्मान से सम्मानित कर चुके हैं।</p>

<p style="text-align: justify;"><strong>गोबर का दिया बनाने की मशीन </strong></p>

<p style="text-align: justify;">एक किलो गोबर में 5% मिट्टी और गेहूं मिलाकर दिया बनाने की मशीन बनाई है। इससे नर्मदा में दीपदान के बाद यह घुल जाते हैं और गेहूं से जलीय जीवों का पेट भरता है।</p>

<p style="text-align: justify;"><strong>नाबार्ड ने किया पुरस्कृत</strong></p>

<p style="text-align: justify;">रोशनलाल को नाबार्ड द्वारा सम्मानित किया जा चुका है और 10 लाख रुपए का पुरस्कार दिया गया। इसी 10 लाख से रोशनलाल ने अपना एक छोटा सा कारखाना खेत में ही स्थापित किया और फिर उन्होंने बनाया सुगर केन प्लांटर, जोकि ट्रैक्टर से संचालित होता है। इससे लागत में आधे से ज्यादा कमी और मुनाफा 35 से 40% तक बढ गया।</p>
