<p style="text-align: justify;"><strong>ग्वालियर। </strong>शहर में आयोजित विवाह समारोह से भिंड जिले के मौ निवासी 6 वर्ष की मासूम को अगवा कर उससे दरिंदगी कर हत्या करने के मामले को लेकर सोमवार को यदुवंशीय महासंघ ने कलेक्टर को राज्यपाल एवं मुख्यमंत्री के नाम दिए गए ज्ञापन में मांग की है कि इस घटना को मंदसौर की तरह ही गंभीर मानकर उसी तरह कार्रवाई की जाए। महासंघ के प्रदेश अध्यक्ष रूपेश यादव के नेतृत्व में दिए गए ज्ञापन में मांग की गई है कि प्रकरण फास्ट ट्रैक कोर्ट में दिया जाए, बच्ची की सभी रिपोर्ट जल्द न्यायालय में पेश की जाकर आरोपी को फांसी दी जाए, राज्यपाल बच्चियों की रक्षा में नाकाम राज्य सरकार को बर्खास्त करने की कार्रवाई करें, ग्वालियर या भिंड जिले में किसी स्कूल, कॉलेज, पार्क या सड़क का नामकरण बच्ची के नाम पर किया जाए या उसके नाम पर कोई सरकारी योजना शुरु की जाए। ज्ञापन में चेतावनी दी गई है कि उनकी मांगें नहीं मानी गर्इं तो प्रदेशभर में यादव समाज आंदोलन करेगा। ज्ञापन देने वालों में कांग्रेस अध्यक्ष डॉ. देवेंद्र शर्मा, बच्ची के पिता राधाकृष्ण यादव, सुरेंद्र यादव, अतिसुंदर सिंह यादव, श्यामवीर यादव, अर्पण गौड़, दिलीप बघेल, सागर शर्मा, नीरज जाटव, जसवंत शेजवार सहित बड़ी संख्या में सर्व समाज के सदस्य शामिल थे।</p>
