<p style="text-align: justify;"><strong>मुरैना&nbsp;</strong>।&nbsp; विगत 10 दिन से उमस और भीषण गर्मी से जूझते लोगों ने सोमवार को राहत की सांस ली। हालांकि दिनभर उमस भरा मौसम बना रहा, जिससे लोग कूलर-पंखों के सामने बैठे रहे, लेकिन शाम होते-होते मौसम ने अचानक करवट ली और तेज हवाओं व गरज-चमक के शाम को 7 बजे लगभग तेज बारिश होना शुरू हो गई, जो करीब एक घंटे तक रिमझिम होती रही। बारिश के बाद लोगों ने राहत की सांस ली है। दिनभर की उमस और तपन से लोगों को जीना मुहाल हो गया था। कूलर-पंखों ने भी गर्म हवा फेंकना शुरू कर दिया था। बहरहाल मानसून के आने से लोगों के चेहरे पर काफी खुशी है।</p>

<p style="text-align: justify;"><strong>सीवेज निर्माण बना मुसीबत</strong></p>

<p style="text-align: justify;">जहां एक तरफ घंटे भर हुई बारिश के बाद लोगों ने राहत की सांस ली है, तो वहीं शहर भर में चल रहे सीवेज निर्माण ने लोगों की मुसीबत बढ़ा दी है। निर्माणाधीन सीवेज से खुदी पड़ी सड़कों व खुले गड्ढे दलदल में तब्दील हो गए हैं। गड्ढों में पानी भर जाने से सड़कों से लोगों का निकलना मुश्किल हो गया है। कई वाहनों चालक तो सड़कों पर गिरने की वजह से चोटिल भी हो गए।</p>

<p style="text-align: justify;"><strong>अतिक्रमण हटाओ अभियान भी बना मुसीबत</strong></p>

<p style="text-align: justify;">प्रशासन द्वारा नाला नं. 1 पर सख्ती से अतिक्रमण हटाना अभी शुरू ही किया था कि बारिश के वजह से लोगों के लिए मुसीबत बन गया है। अधूरे-टूटे पड़े अतिक्रमण के मलबे को अभी सही तरीके से सड़क से उठाया भी नहीं जा सका है। वहीं अतिक्रमण टूटने के बाद मलबे को नाले में ही डाल दिया गया है, जिससे ड्रेनेज सिस्टम पूरी तरह फैल हो गया है। नाले का गंदा पानी सड़कों पर भर आया है।</p>
