<p style="text-align: justify;"><strong>वॉशिंगटन</strong>। अमेरिकी सुप्रीम कोर्ट ने मुस्लिम देशों पर राष्ट्रपति डोनाल्ड ट्रंप द्वारा लगाए गए ट्रैवल बैन को जायज ठहराया है। इसे ट्रंप प्रशासन की एक बड़ी जीत माना जा रहा है। सुप्रीम कोर्ट का फैसला आने के बाद ट्रंप ने ट्वीट में वॉव लिखकर प्रतिक्रिया जाहिर की। पिछले साल सितंबर में निचली अदालत ने ट्रंप प्रशासन के फैसले को गलत ठहराया था। लेकिन सुप्रीम कोर्ट ने मंगलवार को निचली अदालत के फैसले को 5-4 से पलट दिया। ट्रंप के इस ट्रैवल बैन को मुस्लिमों के खिलाफ गैरकानूनी प्रतिबंध बताकर आलोचना की जा रही थी। सुप्रीम कोर्ट के इस फैसले के बाद अब इस विवाद को खत्म माना जा रहा है। ट्रंप ने पिछले साल सितंबर में ट्रैवल बैन की घोषणा की थी। इसके तहत इरान, लिबिया, सोमालिया, सीरिया और यमन से आने वाले अधिकतर लोगों का अमेरिका में प्रवेश रोक दिया गया था। मानवाधिकारवादी संगठनों ने ट्रंप के इस फैसले की कड़ी आलोचना की थी।</p>
