<p style="text-align: justify;"><strong>जबलपुर</strong>।<strong> </strong>मध्यप्रदेश के पन्ना जिले में दो समुदायों के बीच हुए खूनी संघर्ष की घटना से समूचे इलाके में तनाव का माहौल निर्मित हो गया है। पवई थानांतर्गत ग्राम सिमरा खुर्द (टपरियन) से जमीन के विवाद को लेकर दो समुदायों के बीच गोलीबारी हुई। इसमें तीन लोगों की मौत हो गई जबकि गंभीर रुप से घायल एक युवक को इलाज के लिए कटनी अस्पताल में भर्ती कराया गया है। प्राप्त जानकारी के अनुसार ग्राम सिमरा खुर्द निवासी अकरम और जगदीश सिंह के बीच जमीन को लेकर पुराना विवाद चल रहा था। उसी विवाद के चलते जगदीश सिंह बुधवार की सुबह करीब 10 बजे अकरम के घर में घुसकर अजान खां उम्र 70 वर्ष और हसीना पति अमजद खान उम्र 25 वर्ष के सीने पर गोलियां दाग कर हत्या कर दी।</p>

<p style="text-align: justify;"><strong>दो समुदाय के संघर्ष में तब्दील</strong></p>

<p style="text-align: justify;">जमीनी विवाद को लेकर दो परिवारों के बीच रंजिश हत्या की वारदात के बाद दो समुदाय के विवाद में तब्दील हो गई। हत्या की जानकारी लगने पर एक समुदाय विशेष के लोगों ने जगदीश सिंह को घेर लिया औैर एक कमरे में बंद करके उसकी गोली मार कर हत्या कर दी।</p>

<p style="text-align: justify;"><strong>ये अधिकारी पहुंचे</strong></p>

<p style="text-align: justify;">घटना की जानकारी लगते ही आईजी सागर सतीश कुमार सक्सेना, डीआईजी छतरपुर अनिल महेश्वरी, एसपी छतरपुर विनीत खन्ना, एसपी पन्ना मौके पर पहुंच गए थे।</p>

<p style="text-align: justify;"><strong>गांव में तनाव व्याप्त</strong></p>

<p style="text-align: justify;">इधर जगदीश की हत्या होने की खबर से समूचे गांव में दोनों तरफ से हथियारबंद होकर लोग एकत्र हो गए। पथराव एवं तोड़फोड़ की घटनाएं शुरू हो गई। घटना की सूचना मिलने ही पन्ना से पुलिस बल पवई बुला लिया गया। इसके साथ ही छतरपुर और सागर में वरिष्ठ पुलिस अधिकारियों को सूचना देकर पुलिस फोर्स बुलाई गई। भारी पुलिस बल के पहुंचने पर समूचे गांव को पुलिस छावनी में तब्दील कर दिया गया है। पुलिस ने दोनों पक्षों के खिलाफ हत्या का मामला दर्ज कर लिया है। स्थिति पुलिस नियंत्रण में बताई गई है। पवई सहित जिले के हालात पर पुलिस नजर रखे हुए है।</p>
