<p style="text-align: justify;"><strong>जबलपुर</strong>&nbsp; । मध्यप्रदेश के सतना जिले में आतंक का पर्याय बने डकैत बबली उर्फ बाबुली कोल गैंग की तलाश में कॉम्बिंग गश्त के जरिए जंगल छान रही पुलिस पार्टी का एक जवान लापता हो गया। जवान की गुमशुदी से पुलिस महकमे में खलबली मची हुई है। जवान कहां रह गया? क्या उसका अपहरण हो गया? या फिर कोई और घटना? जैसे बिंदुओं पर मंथन के बाद शनिवार को पूरे दिन पड़ताल चलती रही। जानकारी के अनुसार लापता एसएएफ जवान का नाम सचिन पाण्डेय है। वह बगदरा घाटी पोस्ट पर तैनात था। जवान के लापता होने की सूचना मिलते ही आधा दर्जन थाना क्षेत्रों की पुलिस फोर्स जवान की तलाश में जुट गई, लेकिन इसके बावजूद जवान का पता नहीं चल पाया है। ऐसा समझा जा रहा है कि सर्चिंग के दौरान जवान की अचानक तबियत खराब हो गई अथवा वह किसी हादसे का शिकार हो गया। इस आशंका को देखते हुए उसके बचाव के लिए सर्चिंग अभियान चलाया गया।</p>

<p style="text-align: justify;"><strong>दो थानों की थी फोर्स</strong></p>

<p style="text-align: justify;">बताया गया कि शुक्रवार को डकैत बबली गैंग की तलाश में थरपहाड़ जंगल में मझगवां और नयागांव थाना की पुलिस एसएएफ के जवानों के साथ गई थी। इस टीम का नेतृत्व एसडीओपी चित्रकूट अलोक शर्मा कर रहे थे। जंगल में सर्चिंग के दौरान गर्मी व धूप के चलते कई जवानों की तबीयत बिगड़ गई थी। इन सभी जवानों को कॉम्बिंग गश्त के बाद उपचार मुहैया कराया गया। इसी दौरान पता चला कि एक जवान सचिन कम है।</p>
