<p style="text-align: justify;"><strong>इंदौर </strong>। लोन दिलाने के नाम पर ठगी करने वाले एक फरार बदमाश को क्राइम ब्रांच ने ग्वालियर से गिरफ्तार किया है, जबकि ठगी का मास्टरमाइंड को पुलिस पहले ही गिरफ्तार कर चुकी है। पकड़ा गया फरार बदमाश ठगी के रुपए को अपने खाते में जमा करवाता था। क्राइम ब्रांच पुलिस ने बताया कि लोन दिलाने के नाम पर कई सालों से लोगों के साथ धोखाधड़ी करने वाले आरोपियों के खिलाफ धारा 406 व 420 के तहत मामला दर्ज किया था। जांच-पड़ताल में पता चला कि अखबारों में अपना विज्ञापन छपवाकर लोगों को लोन दिलाने का आश्वासन देता था तथा लोन दिलाने के नाम पर लोगों से अन्य शुल्कों के रूप में रुपए वसूल कर के उनके साथ धोखाधड़ी कर रहा था। इसके बाद पुलिस ने अखिलेश मुदगल पिता स्व. घनशयाम मुदगल निवासी कोटेशवर कॉलोनी ग्वालियर को गिरफ्तार किया था। उसे न्यायालय में पेश कर रिमांड पर लिया गया। अखिलेश से पूछताछ में दौरान पता चला कि उसका एक अन्य साथी मनोज भतकारिया है, जिसके नाम के आईडी पू्रफ आरोपी अखिलेश मुद्गल सभी जगह धोखधड़ी व ठगी करने के दौरान उपयोग करता था। पुलिस ने अखिलेश से पूछताछ की तो उसने बताया कि मनोज ग्वालियर का रहने वाला है। मनोज भतकारिया से आरोपी अखिलेश की जान-पहचान ग्वालियर में ही हुई थी। आरोपी अखिलेश ने बताया कि उसने अपने साथ मनोज भतकारिया को भी लोन दिलाने के नाम पर लोगों से ठगी करने के काम में जोड़ लिया था। वह मनोज के खाते का उपयोग ग्राहकों से पैसे डलवाने के लिए करता था। आरोपी अखिलेश मुद्गल ने पूछताछ में बताया कि आरोपी मनोज भतकारिया के खाते का उपयोग करने के एवज में वह मनोज को पैसे दिया करता था। क्राईम ब्रांच ने अखिलेश मुद्गल की निशानदेही पर आरोपी मनोज भतकारिया उर्फ राजू पिता कामता प्रसाद भतकारिया निवासी कांटे साहब का बाग विनय नगर ग्वालियर को गिरफ्तार किया। मनोज ने पूछताछ पर बताया कि वह ग्वालियर में फल व जूस का ठेला लगाता है। उसने अपना एटीएम कार्ड और उसका पिन नंबर अखिलेश को लगभग दो साल पहले दिया था। अखिलेश मुद्गल जिन लोगों के साथ धोखाधड़ी करता था उनसे पैसे डलवाने के लिए उसके बैंक खाते का उपयोग करता था। इसके बदले में अखिलेश उसे हर महीने कुछ रुपए दिया करता था। पुलिस को शंका है कि इनके साथ अन्य लोग भी शमिल होंगे, जिसके बारे में पूछताछ की जा रही है।</p>
