<p style="text-align: justify;"><strong>भोपाल</strong>। राजधानी में शनिवार को न झाड़ू लगी और न ही कचरा उठा। रैग पिकर्स भी डोर-टूडोर कचरा कलेक्शन करने नहीं पहुंचे। लोग घरों में कचरा रखकर रैग पिकर्स का इंतजार करते रहे। बाजारों में भी कचरा फैला रहा। यह स्थिति इसलिए बनी, क्योंकि नगर निगम प्रशासन शहर को उसके हाल पर छोड़कर करीब 4,000 सफाईकर्मियों को इंदौर में आयोजित स्वच्छता सम्मान में शामिल होने लेकर चला गया था। भोपाल को लगातार दूसरी बार देश का दूसरा सबसे साफ शहर चुने जाने पर शनिवार को इंदौर में मध्य प्रदेश शहरी विकास महोत्सव एवं स्वच्छता सर्वेक्षण- 2018 पुरस्कार वितरण समारोह आयोजित किया गया था। इसमें प्रधानमंत्री नरेंद्र मोदी ने महापौर आलोक शर्मा को सम्मानित किया। इस कार्यक्रम में शामिल होने के लिए 80 बसों से 4,000 सफाईकर्मियों को भी ले जाया गया था। नतीजा ये हुआ कि सफाई कर्मियों की गैरहाजिरी में शहर में सफाई नहीं हुई और चारों तरफ गंदगी ही गंदगी नजर आई। नाम न छापने की शर्त पर अधिकारियों ने जहां सफाई कर्मियों को इंदौर भेजने की बात स्वीकारी, वहीं जिम्मेदारों का कहना है कि एक भी सफाई कर्मी इंदौर नहीं भेजा गया। नेता प्रतिपक्ष ने लगाया आरोप शहर की बिगड़ी सफाई व्यवस्था पर निगम अधिकारी मौन साधे रहे। उधर, नेता प्रतिपक्ष मोहम्मद सगीर ने आरोप लगाते हुए कहा कि अगर शनिवार को शहर में कोई आपात स्थिति बनती, तो सफाई कर्मचारियों की गैरहाजिरी में उसे कैसे संभाला जाता। अहम बात ये थी कि सभी जोनों के एएचओ भी इंदौर में थे, जबकि इनके ऊपर सुपरविजन की जिम्मेदारी है।</p>

<p style="text-align: justify;"><strong>कुल 6 हजार सफाईकर्मी हैं नगर निगम में</strong></p>

<p style="text-align: justify;">जानकारी के अनुसार, नगर निगम के पास कुल 6,000 सफाई कर्मचारी हैं। इनमें से 4,000 सफाई कर्मचारियों को इंदौर में आयोजित कार्यक्रम में ले जाया गया था। ऐसे में शहर की सफाई व्यवस्था 2,000 कर्मचारियों के भरोसे थी। लिहाजा ज्यादातर वार्डों में सफाई नहीं हुई और न ही कचरा उठा। इससे लोग दिनभर परेशान होते रहे।</p>

<p style="text-align: justify;"><strong>दिनभर घर में कचरा रखा रहा, नहीं आए रैग पिकर्स</strong></p>

<p style="text-align: justify;">इंद्रपुरी निवासी रमेश शर्मा ने बताया कि दिनभर कचरा घर में पड़ा रहा। सुबह से डोर-टू-डोर कचरा कलेक्ट करने वाली गाड़ियों का इंतजार करते रहे, लेकिन वह शाम तक नहीं आर्इं। इधर, घर में रखे कचरे से बदबू आ रही थी। ऐसे में पूरा परिवार परेशान हो रहा था। आखिरकार शाम को कचरा ले जाकर काफी दूर डस्टबिन में डालना पड़ा।</p>
