<p style="text-align: justify;"><strong>भोपाल। </strong>मनचले से परेशान होकर एक युवती ने मोहल्ला छोड़ दिया, लेकिन मनचले ने पीछा नहीं छोड़ा और छेड़छाड़ करता रहा। पुलिस ने आरोपी के खिलाफ प्रकरण दर्ज कर लिया है। निशातपुरा पुलिस के मुताबिक 19 वर्षीय युवती शांति नगर करोंद में रहती है। पीड़िता पहले टीला जमालपुरा में परिवार के साथ रहती थी। उस समय स्कूल आते-जाते समय अभिषेक साहू नामक का युवक उसका पीछा करके परेशान करता था। मनचले से परेशान होकर दो महीने पहले परिवार शांति नगर कालोनी में आकर रहने लगा। इसके बाद भी अभिषेक उस पर नजर रखे थे। शुक्रवार की रात आठ बजे युवती घर के बाहर खड़ी थी, तभी अभिषेक आया और प्रेम का इजहार करने लगा। अभिषेक ने कहा कि वह उससे शादी करना चाहता है। युवती ने विरोध किया तो आरोपी ने उसका हाथ पकड़कर अश्लील हरकत शुरू कर दी। शोर मचाने पर आरोपी गाली-गलौज और जान से मारने की धमकी देते हुए भाग निकला। देर रात पीड़िता ने थाने पहुंचकर उसके खिलाफ रिपोर्ट दर्ज कराई। इधर बागसेवनिया पुलिस ने एक महिला की रिपोर्ट पर आरोपी नरेंद्र गिरी के खिलाफ घर में घुसकर छेड़छाड़ करने का मामला दर्ज किया है।</p>
