<p style="text-align: justify;"><strong>इंदौर</strong>&nbsp; । रसूखदार समाज द्वारा छत्रीबाग स्थित प्राचीन लक्ष्मी नरसिंह मंदिर परिसर को आधिपत्य में लेकर अपने निहित स्वार्थ के चलते क्षेत्रीय जनमानस की आस्था के केंद्र नरसिंह मंदिर को अवैध एवं अनैतिक रूप से मैरेज हॉल में रूपांतरित करने की प्रक्रिया बिना सक्षम अनुमति के निरंतर जारी हैं। निर्माण के चलते दबंग समाज द्वारा धार्मिक मान्यताओं एवं आस्थाओं का अनादर करते हुए परिसर में स्थित प्राचीन मंदिरों के स्वरूप को छेड़छाड़ करते हुए मात्र ओटले तक सीमित कर दिया है। साथ ही फलदार एवं पूजनीय वृक्षों की भी लालच के चलते बलि दे दी गई। इस अवैध निर्माण एवं परिसर में आए दिन होने वाली व्यावसायिक गतिविधियों के चलते क्षेत्रीय रहवासियों का जीना दूर्भर हो गया है। मंदिर परिसर में नित्य वैवाहिक आयोजन होने के चलते विभिन्न मानसिकता के लोग मंदिर की शुद्धता एवं पवित्रता भंग करते हुए जुआ एवं शराबखोरी भी करते हैं। साथ ही मंदिर परिसर की स्वयं की कोई पार्किंग व्यवस्था न होने के कारण पूरे रहवासी क्षेत्र को पार्किंग स्थल बना दिया गया है। व्यावसायिक उपयोग और दोहन होने के कारण क्षेत्र का भूगर्भ जल स्तर निरंतर गिरता जा रहा है आने वाले एक दो वर्षों में क्षेत्र गंभीर जलसंकट की स्थिति हो सकती है। क्षेत्रीय रहवासीय इस संबंध में शासन एवं प्रशासन से गत एक वर्ष से गुहार लगाते आए हंै। किन्तु आंखें मूंद कर बैठे प्रशासन के उदासीन रवैये से हजारों रहवासियों के मौलिक जीवन आधिकारों का हनन हो रहा है।</p>
