<p style="text-align: justify;"><strong>मुरैना</strong>। कलेक्टर भरत यादव ने जनसुनवाई में प्रस्तुत करने वाले आवेदनकर्ताओं से अपील की है कि वे आवेदन कम्प्यूटर या टाइप किए हुए प्रस्तुत न करें, क्योंकि एक आवेदन टाइप कराने पर 50 से 100 रुपए तक का व्यय होता है। कलेक्टर ने बताया कि जिला प्रशासन की ओर से आवेदन हाथ से लिखने के लिए 5 कर्मचारियों को कलेक्ट्रेट स्थिति टीनशेड में तैनात किया गया है। उक्त आवेदन हस्तलिखित या कलेक्ट्रेट में नि:शुल्क टाइप कराकर प्रस्तुत कर सकते हैं। कलेक्टर ने समस्त आवेदनकर्ताओं से अपील की है कि वे फिजूलखर्ची से बचें।</p>

<p style="text-align: justify;"><strong>दिव्यांग के आवेदन पर स्पेशल सील लगाएं</strong></p>

<p style="text-align: justify;">कलेक्टर ने जनसुनवाई के दौरान नि:शक्तजन प्रतीक्षालय पहुंचकर समस्त नि:शक्तजनों के आवेदन प्राप्त किए और सामाजिक न्याय विभाग को निर्देशित किया कि नि:शक्तजनों के आवेदन के लिए स्पेशल नि:शक्तजन आवेदन की सील बनवाई जाए, जिससे ज्ञात होगा कि यह आवेदन नि:शक्त व्यक्ति का है उस पर तत्काल कार्यवाही की जाये। जनसुनवाई में कलेक्टर भरत यादव ने 236 आवेदनों को सुना और निराकरण करने के आदेश अधिकारियों को दिए। इस अवसर पर सीईओ जिला पंचायत सोनिया मीणा, एडीएम, एसडीएम, आयुक्त नगरनिगम सहित संबंधित विभागों के जिलाधिकारी उपस्थित थे। जनसुनवाई में बाबूलाल पुत्र गजाधर लाल कैलारस ने आवेदन प्रस्तुत किया कि मेरे पुत्र मुझे खाना नहीं देते हैं। कलेक्टर ने तत्काल आवेदन का फोटो खींचकर एसडीएम सबलगढ़ को वाट्सएप पर भेजा और निर्देशित किया कि तत्काल उनके निवास पर पहुंचकर भरण पोषण अधिनियम के तहत प्रकरण पंजीबद्ध कराएं या वृद्ध को आवश्यक सामग्री उपलब्ध कराएं।</p>
