<p style="text-align: justify;"><strong>झाबुआ</strong>। क्षेत्र में पुल-पुलियाओं की हालत जर्जर हो रही है, लेकिन जिम्मेदार ध्यान नहीं दे रहे हैं। बारिश में इन पुलियाओं पर कोई बड़ा हादसा होने का अंदेशा है, क्योंकि भारी वाहन इन पर से निकलते हैं और लगातार इनके सरिए और पिलर टूटते जा रहे हैं, जो कि किसी भी दिन बड़े हादसे का कारण बन सकते हैं। विभागीय अधिकारियों का कहना है कि बारिश के बाद इनकी ओर ध्यान दिया जाएगा। नागरिकों का सवाल है कि आखिर इतने दिनों आपको इनकी जर्जर हालत नहीं दिखी। वहीं लाखों-करोड़ों रुपए का बजट इस मद के लिए आता है, लेकिन जिम्मेदार विभाग में बैठे भ्रष्ट अफसर राशि हड़प जाते हैं और उनकी आर्थिक हैसियत में लगातार इजाफा हो रहा है और जिसे देखने वाला कोई नहीं है। किसी बड़ी दुर्घटना के बाद ही प्रशासन अलर्ट होगा। रामनगर के पास 6 माह पूर्व धंस चुकी है एक पुलिया रायपुरिया-झाबुआ रोड पर रामनगर के समीप एक पुलिया 6 माह पूर्व धंस चुकी है। इस कारण से आज भी क्षेत्र के रहवासियों को परेशानी का सामना करना पड़ रहा है, किंतु प्रशासन में बैठे अधिकारियों ने इस पुलिया की रोड निर्माण के समय सुध नहीं ली थी। जिसका खामियाजा आज तक आवागमन में भुगतना पड़ रहा है। दो पुलियाएं जर्जर वहीं अभी भी क्षेत्र के दो पुलिया, जिसमें रायपुरिया नगर से निकलते ही एक पुलिया और दूसरा धार्मिक नगरी तारखेड़ी जहां विश्व मंगल हनुमान धाम है वहां का पुलिया पूरी तरह से जर्जर हो चुका है। किसी भी दिन किसी लोडिंग वाहन का भार नहीं झेल पाने के कारण पुलिया गिर सकता है। यह स्थिति आज नहीं कई समय से देखी जा रही है। प्रशासन केवल हादसे के इंतजार में है। आखिर प्रशासन में बैठे अधिकारी समय-समय पर इन पुलियाओं का सर्वे कर मरम्मत या अन्य कोई व्यवस्था क्यों नहीं करते। जब यह पुलिया गिर जाती है, तब आमजन को परेशानी का सामना करना पड़ता है।</p>
