<p style="text-align: justify;"><strong>जबलपुर</strong>। गर्मी और उमस से हलाकान लोगों के लिए राहत बरसाने मानसून सोमवार या मंगलवार को जबलपुर में दस्तक देगा। इसके पूर्व सोमवार को पूर्वी मध्य प्रदेश में अनेक स्थानों में मानसूनी या मानसून पूर्व बारिश होगी। मौसम विभाग के अनुसार मानसून की स्थिति काफी बेहतर है और इस दरम्यान अच्छी बारिश होगी। मानसून 28 जून तक पूरी तरह सक्रिय हो जाएगा। आसमान पर रविवार को दिन में छिटपुट बादल छाए रहे। बादलों की मौजूदगी के कारण दिन धूप छांव वाला रहा। गर्मी एवं उसम फिर महसूस की गई। नगर में शनिवार को दोपहर को अचानक मौसम ने करवट बदली थी और रिमझिम बारिश का दौर चला लेकिन दूसरे दिन नगर में बारिश नहीं हुई अलबत्ता बारिश होने की संभावना बनी रही। मौसम विभाग के प्रवक्ता ने बताया कि नगर में शनिवार को मानसून पूर्व बारिश हुई है। मौसम विभाग के वैज्ञानिक डॉ. शैलेन्द्र कुमार नायक ने बताया कि मध्य प्रदेश में मानूसन पूर्वी मध्य प्रदेश से होकर प्रवेश करेगा तथा जबलपुर में अगले 24 से 48 घंटे में मानसून दस्तक देगा। इसके पूर्व मानसूनी बारिश की संभावना बनी है। जबलपुर में मानसून आगमन के साथ ही अलगे दो दिनों में मानसून सक्रिय होने की संभावना है।</p>

<p style="text-align: justify;"><strong>35 डिग्री पर पारा</strong></p>

<p style="text-align: justify;">मौसम विभाग के अनुसार नगर का अधिकतम तापमान35.8 डिग्री सेल्सियस रहा। यह तापमान सामान्य रहा। वहीं न्यूनतमत तापमान 24 .7 डिग्री सेल्सियस रहा। यह तापमान भी सामान्य रहा। पूर्वानुमान है कि अगले 24 घंटे में संभाग में अनेक स्थानों में गर्ज के साथ बारिश के छींटे पड़ेगे।</p>
