<p style="text-align: justify;"><strong>धार&nbsp; </strong>।&nbsp; प्रदेश के साथ ही जिले में मानसून के सक्रिय होते ही जिला प्रशासन और संभागायुक्त की नींद उड़ने लगी है, और इसके पीछे प्रमुख कारण जिले से गुजरने वाली नर्मदा नदी के कछार क्षेत्र में मानसून की शुरुआत में ही भारी बारिश का होना है। भारी बारिश के कारण गुजरात के सरदार सरोवर बांध का जलस्तर बढ़ने लगा है, और जैसे जैसे बांध का जलस्तर बढ़ता जाएगा, धार जिला प्रशासन की धड़कनें भी बढ़ने लगेंगी। धड़कन बढ़ने का प्रमुख कारण नर्मदा के डूब क्षेत्र में प्रभावितों की मुंह खोले खड़ी समस्याएं हैं और दूसरी और नर्मदा बचाओ आंदोलन के कार्यकर्ताओ का दबाव। इसी को ध्यान में रखते हुए गुरुवार को इंदौर संभाग के कमिश्नर राघवेन्द्रसिंह ने धार कलेक्टर दीपकसिंह और पुलिस अधीक्षक बिरेन्द्रसिंह के साथ डूब प्रभावित और पुनर्वास स्थलो का युद्ध स्तर पर भ्रमण किया और जहां पर भी कोई कमी या समस्या थी, उसे तुरन्त दूर करने के निर्देश मातहत अधिकारियों को दिए गए। इसी दौरान अधिकारियों ने ग्राम कवठीपुरा के पुनर्वास क्षेत्र का भ्रमण किया और वहां पर प्रभावितों से रूबरू होकर समस्याएं सुनी और उनके समाधान की बात कही। यहां के ग्रामीणो ने अधिकारियों से पुनर्वास स्थल पर नर्मदानदी से पीने के पानी के लिए 5 इंच पाईपलाईन डालने, हायर सेकंडरी स्कूल और दूध डेरी की मांग की। इस दौरान ग्राम के सरपंच लालसिंह, मुकेश पाटीदार और सहदेव पाटीदार सहित सैकड़ों ग्रामीणों की उपस्थिति में अधिकारियों ने हनुमान मंदिर के सामने पौधारोपण भी किया।</p>
