<p style="text-align: justify;"><strong>ग्वालियर</strong>। तीन दिन पहले सागर के निकट ग्वालियर और भिंड के अभिभाषकों पर हुए प्राणघातक हमले के विरोध में आंदोलनरत अभिभाषकों ने बुधवार को इंदरगंज चौराहे पर मानव श्रृंखला बनाई और चेतावनी दी की जल्द ही हमलावरों को गिरफ्तार नहीं किया गया तो उग्र आंदोलन किया जाएगा। लॉयर्स यूनियन युवा अधिवक्ता संघ के बैनर तले बनाई गई मानव श्रृंखला में बड़ी संख्या में अभिभाषक शामिल हुए। बुधवार को भी अभिभाषकों ने किसी भी न्यायालय में पैरवी नहीं की। इस वजह से पक्षकारों को अगली तारीख लेकर वापस जाना पड़ा। अभिभाषकों ने घोषणा की है कि वह 29 जून तक न्यायालयीन काम नहीं करेंगे।</p>

<p style="text-align: justify;"><strong>कांग्रेस विधि मानव अधिकार विभाग आंदोलन चलाए</strong></p>

<p style="text-align: justify;">शहर कांग्रेस अध्यक्ष डॉ. देवेंद्र शर्मा ने कांग्रेस के जिला विधि मानव अधिकार विभाग को निर्देश दिया है कि जब तक अभिभाषकों के हमलावरों की गिरफ्तारी न हो, आंदोलन जारी रखा जाए। इसके बाद मानव अधिकार विधि विभाग के जिलाध्यक्ष पीपीएस वजीता ने कहा कि हमलावरों की गिरफ्तारी तक काम रोको आंदोलन चलता रहेगा। विधानसभा में नहीं आया प्रोटेक्शन एक्ट का मुद्दा: पिछले दिनों मुख्यमंत्री शिवराज सिंह ने कहा था कि विधानसभा सत्र में एडवोकेट्स प्रोटेक्शन एक्ट संबंधी प्रस्ताव लाया जाएगा, लेकिन दो दिन चले सत्र में यह प्रस्ताव नहीं आने से अभिभाषकों में सरकार के प्रति आक्रोश बढ़ रहा है।</p>
