<p style="text-align: justify;"><strong>भोपाल</strong>। पूर्व मुख्यमंत्री अर्जुन सिंह की पत्नी सरोज कुमारी की ओर से &lsquo;केरवा कोठी&rsquo; के अधिपत्य को लेकर कोर्ट में परिवाद दायर करने के एक दिन बाइ नेता प्रतिपक्ष अजय सिंह ने अपना पक्ष भावुक अंदाज में रखा। उन्होंने कहा कि मेरी मां वृद्ध जरूर है पर लावारिस नहीं, क्योंकि उनके दो बेटे भी हैं। उन्होंने कहा कि मां हमसे ज्यादा किसी और से प्रभावित और संचालित है। दुर्भाग्य से वह हमारे परिवार की सदस्य है। नेता-प्रतिपक्ष सिंह ने अपने बंगले पर बुधवार को संवाददाताओं से चर्चा कर रहे थे। सीएम के वकील ने परिवाद दायर किया उन्होंने इस सबके पीछे भाजपा सरकार का षडयंत्र बताते हुए कहा कि पिछले मर्तबा अविश्वास प्रस्ताव लाया था, तब भाजपा सरकार ने षडयंत्र करके चौधरी राकेश सिंह को तोड़ लिया था और अब सरकार उनके परिवारिक मसले पर षडयंत्र रच रही है। यह इसलिए भी राजनीतिक षडयंत्र कह सकते, क्योंकि परिवाद दायर करने वाले वकील दीपेश जोशी मुख्यमंत्री शिवराज सिंह चौहान और उनकी पत्नी साधना सिंह के भी वकील हैं। दीपेश जोशी ने ही सीएम और उनकी पत्नी की ओर से मुझ पर एक करोड़ रुपए का मानहानि का परिवाद दायर कर रखा है। मैं इस मामले को लेकर दुखी और द्रवित जरूर है किन्तु सरकार के खिलाफ उनकी लड़ाई पूरे दम-खम के साथ जारी रहेगी। अविश्वास प्रस्ताव में पूरी सरकार को बेनकाब करूंगा।</p>

<p style="text-align: justify;"><strong>रिश्ते और राजनीति</strong></p>

<p style="text-align: justify;">&lsquo;मां को अपने पास रखने के लिए कई सालों से प्रयास किए किन्तु असफल और असमर्थ रहा। मां बहन वीणा सिंह के बगैर नहीं रहना चाहतीं और वीणा सिंह हमारे साथ। राजनीतिक कारणों से हमारेरिश्त सामान्य नहीं हैं।&rsquo;</p>

<p style="text-align: justify;"><strong>नेता प्रतिपक्ष को बर्खास्त करने प्रभात झा ने राज्यपाल को दिया ज्ञापन</strong></p>

<p style="text-align: justify;">भाजपा के राष्ट्रीय उपाध्यक्ष प्रभात झा ने राज्यपाल को एक ज्ञापन सौंपकर अजय सिंह को नेता प्रतिपक्ष के पद से बर्खास्त करने की मांग की है। झा ने ज्ञापन में कहा कि अजय सिंह को विधानसभा में नेता प्रतिपक्ष के रूप में कैबिनेट मंत्री का दर्जा प्राप्त है। क्या उन्हें मां के साथ हिंसा करना ठीक है? इस मामले में अजय सिंह अपनी गलती को छुपाने के लिए बिना आधार भाजपा पर साजिश करने का आरोप लगा रहे हैं। उन्होंने कहा कि विधानसभा में सरकार के खिलाफ अविश्वास प्रस्ताव लाने वाले नेता प्रतिपक्ष को अपनी मां का विश्वास जीतना चाहिए। प्रदेश में न्याय यात्रा निकालने वाले को अपने घर में अन्याय नहीं करना चाहिए।</p>

<p style="text-align: justify;"><strong>घटियापन की पराकाष्ठा : सीएम</strong></p>

<p style="text-align: justify;">मुख्यमंत्री शिवराज सिंह चौहान ने कहा है कि नेता प्रतिपक्ष सरकार पर आरोप न लगाएं। उनके निजी मामले में भाजपा पर दोषारोपण निंदनीय है। यह घटियापन की पराकाष्ठा है। वे मां को घर लाएं और इलाज कराएं, मां-मां होती है।</p>

<p style="text-align: justify;"><strong>मैं सरोज सिंह की पीड़ा समझती हूं : अर्चना</strong></p>

<p style="text-align: justify;">महिला एवं बाल विकास मंत्री अर्चना चिटनीस ने कहा है कि जो मातृ धर्म का पालन नहीं कर सकते, वे राज धर्म का पालन क्या करेंगे? नेता प्रतिपक्ष इसी कारण मातृ धर्म से विमुख होकर भाजपा को घसीटने का प्रयास कर रहे हैं। एक मां होने के नाते मैं सरोज सिंह की पीड़ा को समझती हूं।</p>
