<p style="text-align: justify;"><strong>ग्वालियर</strong>। घाटीगांव थाना क्षेत्र में बीते रोज दोपहर एक बजे जखवार गांव निवासी बलवंत पुत्र सुल्तान सिंह ने डायल 100 पर सूचना देते हुए बताया कि वह बाइक से ग्वालियर जेसीबी की किस्त चुकाने के लिए नीले बैग में 3 लाख 36 हजार रुपए रखकर ले जा रहा था, तभी अज्ञात पांच हथियार बंद बदमाश उसका बैग छीनकर ले गए। सूचना मिलते ही तत्काल पुलिस मौके पर पहुंची। पुलिस ने जब पीड़ित की कहानी सुनी तो कुछ संदेह नजर आया, इसके बाद उसकी तलाशी ली गई तो उसकी जेब में 29 सौ रुपए नगद व दो मोबाइल व बाइक उसके पास ही मिले। इसके बाद पुलिस ने उसके घर जाकर पूछताछ की तो कहानी सामने आ गई। पुलिस ने फरियादी बलबंत से सख्ती से पूछताछ की तो उसने झूठी शिकायत करना स्वीकार कर पूरी कहानी पुलिस के सामने उगल दी। फिलहाल पुलिस ने उसे चेतावनी देकर छोड़ दिया। यह बताई कहानी:- बलवंत ने बताया कि उसने 9 लाख 60 हजार रुपए में जेसीबी मशीन खरीदी थी। जिसकी एक भी किस्त वह नहीं चुका सका था, जिसका उस पर दबाव था। इसी के चलते उसने लूट की झूठी कहानी रच दी थी और बैग हाईवे पर पुलिया के नीचे छिपा दिया था।</p>
