<p style="text-align: justify;"><strong>इंदौर</strong>।<strong> </strong>सोमवार और मंगलवार को हुई जोरदार बारिश में यशवंत सागर में 6 फीट पानी जमा हो गया है। इसके चलते शहर के पश्चिमी क्षेत्र में जल संकट पैदा होने का खतरा अब इस साल के लिए तो कम से कम टल गया है। इसी प्रकार बिलावली तालाब की सफाई होते ही उसमें भी 2 फीट पानी जमा हो गया है। पिछले कुछ दिनों से लगातार यह जानकारी सामने आ रही थी कि यशवंत सागर तालाब में पानी तेजी के साथ घटता जा रहा है। इस तालाब से शहर के पश्चिम क्षेत्र में जल प्रदाय किया जाता है और नागरिकों द्वारा इस पानी का उपयोग किया जाता है। जब तालाब सूखने लगा तो यह समस्या पैदा हो गई थी कि शहर के पश्चिमी क्षेत्र की जल आपूर्ति की व्यवस्था क्या और कैसे की जाएगी। इंदौर नगर निगम द्वारा नागरिकों को निश्चिंत करते हुए कहा गया था कि तालाब सूख जाएगा नर्मदा का पानी पश्चिमी क्षेत्र में सप्लाई करेंगे और नागरिकों को किसी भी तरह की समस्या पैदा नहीं होने देंगे।</p>

<p style="text-align: justify;"><strong>जोरदार बारिश ने राहत पहुंचाई</strong></p>

<p style="text-align: justify;">शहरवासियों को भी मालूम है कि निगम नर्मदा का पानी सप्लाई करता तो पानी उतना उन्हें नहीं मिल पाता जितना कि यशवंत सागर से मिल जाता है इसलिए नागरिक भी चिंता में थे, लेकिन अब चिंता के बादल छंट गए हैं। दरअसल, मंगलवार को सुबह 8 से दोपहर 2 बजे तक शहर में जिस तरह से जोरदार बारिश हुई है, वह तालाब के लिए वरदान बन गई है।</p>

<p style="text-align: justify;"><strong>पश्चिम क्षेत्र में अब नहीं होगा जलसंकट</strong></p>

<p style="text-align: justify;">निगम अधिकारी तालाब की स्थिति पर नजर रखे हुए हैं। अधिकारियों का कहना है कि जितना पानी अभी इस तालाब में आ गया है, उसके चलते हुए अब इस वर्ष तो कम से कम शहर के पश्चिमी क्षेत्र में पानी की समस्या पैदा होने के कोई आसार नहीं हैं। इस तालाब से हम अब तक रोज जलप्रदाय कर रहे थे, अब इस सिलसिले को अनवरत बनाकर रखा जाएगा।</p>

<p style="text-align: justify;"><strong>चैनल की सफाई का काम पूरा</strong></p>

<p style="text-align: justify;">निगम के अधिकारी इस बात की भरसक कोशिश कर रहे थे कि मानसून का आगमन होने के पूर्व इस चैनल की सफाई का काम पूरा हो जाए। आखिरकार इन अधिकारियों को अपने प्रयास में सफलता मिल गई है, जिसके परिणामस्वरूप इस चैनल की सफाई का काम अब पूरा हो गया है। कल इस चैनल की सफाई का काम जैसे ही पूरा हुआ, वैसे ही इसके माध्यम से बिलावली तालाब में पानी पहुंचना भी शुरू हो गया। कल की बारिश तो मानो बिलावली तालाब के लिए अमृत के रूप में जल लेकर आई थी। कल की मामूली बारिश से ही इस चैनल के माध्यम से 2 फीट पानी पहुंच गया है।</p>

<p style="text-align: justify;"><strong>सफाई होते ही बिलावली तालाब में आ गया 2 फीट पानी</strong></p>

<p style="text-align: justify;">इसी प्रकार शहर का एक अन्य तालाब बिलावली तालाब के चैनल की सफाई का जो काम कराया जा रहा था, वह अब पूरा हो गया है। इस काम के पूरा होते ही बिलावली तालाब में 2 फीट पानी आ गया है।</p>
