<p style="text-align: justify;"><strong>इंदौर &nbsp;</strong>। <strong>&nbsp;</strong> देवी अहिल्या विश्वविद्यालय कार्यपरिषद की बैठक सोमवार को नालंदा परिसर में संपन्न हुई। बैठक में विश्वविद्यालय के कर्मचारियों को 7वें वेतनमान के एरियर को दो किस्तों में देने संबंधी प्रस्ताव पर मुहर लगी। साथ ही 5 लाख रुपए कीमत की नई किताबें खरीदने के लिए भी स्वीकृति दी गई। बैठक में अन्य कई मुद्दों पर भी चर्चा की गई और स्वीकृति प्रदान की गई। बीते वर्ष दिसंबर एवं इस वर्ष जनवरी, फरवरी की सेमेस्टर परीक्षा में अनुचित साधनों के इस्तेमाल के प्रकरणों के संबंध में यू.एफ.एम. समिति के निर्णय का कार्यपरिषद ने अनुमोदन किया। बैठक में वित्त समिति की अनुशंसाओं का कार्यपरिषद ने अनुमोदन किया - सोशल साइंस अध्ययनशाला में संचालित कुछ पाठ्यक्रमों में ली जाने वाली फीस को कम करने के प्रस्ताव को कार्यपरिषद ने स्वीकृति प्रदान की। विश्वविद्यालय की लाइब्रेरी में पुस्तकें क्रय करने के संबंध में 5 लाख रुपए की स्वीकृति कार्यपरिषद ने प्रदान की। तक्षशिला परिसर में सफाई के लिए अत्याधुनिक मशीन क्रय करने के संबंध में एक कमेटी का गठन किया गया। रूसा की ग्रांट से 12 लाख रुपए के वैज्ञानिक उपकरण क्रय करने हेतु स्वीकृति प्रदान की गई। कार्यपरिषद द्वारा विश्वविद्यालय के कर्मचारियों को 7वें वेतनमान के एरियर का दो किस्तों में भुगतान करने की स्वीकृति प्रदान की गई। विश्वविद्यालय समन्वय समिति की बैठक में लिए गए निर्णयानुसार वार्षिक पाठ्यक्रम के अध्यादेश में पुनर्मूल्यांकन संबंधी संशोधन का कार्यपरिषद ने अनुमोदन किया। नगर निगम इंदौर द्वारा देवी अहिल्या विश्वविद्यालय के तक्षशिला परिसर में सफाई एवं कचरा संग्रहण के लिए होने वाले व्यय के प्रस्ताव को कार्यपरिषद ने स्वीकृति प्रदान की। कैरियर एडवांसमेंट योजना सीएएस के अंतर्गत आईआईपीएस एवं आईएमएस तथा आईईटी के शिक्षकों की पदोन्नति से संबंधित लिफाफे कार्यपरिषद में खोले गए एवं यह निर्णय लिया गया कि शासन द्वारा अनुमति प्राप्त करने के पश्चात ही पदोन्नति को क्रियान्वित किया जाए। बैठक के प्रारंभ में नए कार्यपरिषद सदस्य डॉ. राजेन्द्र माथुर एवं प्रो. पुरुषोत्तम गौतम का कुलपति प्रो. नरेन्द्र कुमार धाकड़ ने पुष्पों से स्वागत किया। कार्यपरिषद सदस्य चन्द्रशेखर रायकवार एवं डॉ. सुनीता चंद्रा का कार्यकाल समाप्त होने पर उन्हें शॉल एवं श्रीफल देकर सम्मानित किया गया। देवी अहिल्या विश्वविद्यालय के पूर्व कुलपति प्रो. एए अब्बासी के आकस्मिक निधन पर कार्यपरिषद ने दो मिनट का मौन रखकर उन्हे श्रद्धांजलि अर्पित की।</p>
