<p style="text-align: justify;"><strong>मॉस्को</strong>। फीफा विश्वकप के मेज़बान रूस की खिताब की दावेदारों में शामिल स्पेन के खिलाफ पेनल्टी शूटआउट में रोमांचक जीत के बाद देशवासियों ने इस कदर जमकर रातभर जश्न मनाया कि मॉस्को शहर में कूड़े का पहाड़ ही खड़ा हो गया। 21वें फुटबाल विश्वकप की मेजबानी कर रही रूसी टीम की स्पेन जैसी मजबूत टीम के खिलाफ जीत की उम्मीद नहीं थी। शायद यही कारण है कि जब टीम ने पेनल्टी शूटआउट में 4-3 से जीत दर्ज करते हुये विश्वकप के क्वार्टरफाइनल में जगह बनाई, तो पूरा देश ही जश्न में डूब गया। रू स के प्रशंसकों ने फुटबॉल विश्व कप में टीम के क्वार्टर फाइनल में पहुंचने का जश्न सड़कों पर नृत्य करने के साथ अजनबियों को चूम कर मनाया। हालांकि मॉस्को सिटी कर्मचारियों को जश्न मनाने का मौका नहीं मिला जो पूरी रात कूड़े के ढेर को साफ करने में व्यस्त रहे। जश्न में डूबे लाखों लोगों ने सिगरेट के बट, टूटे हुये शराब के गिलास, झंडे, खाने का सामान आदि सड़कों पर फेंक दिए जिससे कूड़े का ढेर लग गया।</p>

<p style="text-align: justify;"><strong>ट्रैफिक जाम के साथ शोर शराबा</strong></p>

<p style="text-align: justify;">गत माह शुरू हुए विश्वकप के बाद से ही मॉस्को की सड़कें विदेशी और स्थानीय फुटबॉल प्रशंसकों से पटी रहती हैं जो छोटे छोटे समूहों में अपनी अपनी टीमों की जीत का जश्न रात भर मनाते रहते हैं। रविवार की रात तो रूस की जीत की घोषणा के साथ ही स्थानीय रूसी लोगों ने सड़कों पर एकसाथ आकर जीत का जश्न मनाना शुरू कर दिया।</p>
