<p style="text-align: justify;"><strong>भोपाल ।</strong> राजधानी में अपराधी को पकड़ने पर पुलिसकर्मी को सजा मिलने लगी है। ऐसा ही एक मामला सामने आया है। जिसमें एक हवलदार मारपीट कर रहे एक बदमाश को रंगे हाथ पकड़कर थाने ले गया। थाने से बदमाश को बगैर कार्रवाई के छोड़ दिया गया और हवलदार को सस्पेंड कर दिया। दरअसल हवलदार पर बदमाश को छुड़ाने थाने पहुंचे रसूखदार से बदसलूकी का आरोप है। 21 जून को कैंची छोला थाने में दिन की डयूटी में पदस्थ डे-अफसर ने कंट्रोल रूम द्वारा झगड़े की सूचना पर हवलदार राजेश दुबे और एएसआई अमर सिंह को घटनास्थल भेजा। जहां, एक मकान पर कब्जा करने आए गणेश प्रफुल्ल ठाकुर के साथ आई आधा दर्जन महिलाएं बाल पकड़कर एक युवती और उसकी मां के साथ बेरहमी से मारपीट कर रही थीं। इसी झगड़े में एक युवक डंडा लेकर एक व्यक्ति को पीटने जा रहा था। हवलदार ने डंडा लेकर मारपीट कर रहे बदमाश को दबोच लिया। एएसआई ने विवाद बढ़ता देख कंट्रोल रूम को सूचित कर अतिरिक्त बल बुला लिया। बल के आते ही हवलदार बदमाश को आॅटो से थाने ले जाने लगा। बदमाश को छुड़ाने के लिए गणेश प्रफुल्ल भी उसी आॅटो में बैठकर थाने आ गया। थाने में बदमाश और डंडा छोड़कर हवलदार रवाना हो गया। वरिष्ठ अफसरों का तर्क है कि उक्त हवलदार बगैर ड्यूटी मौके पर महिला के कहने पर पहुंचा था। जिसके घर पर हवलदार का आना-जाना है। उसी महिला का पक्ष लेते हुए हवलदार ने गणेश प्रफुल्ल ठाकुर के साथ बेरहमी से मारपीट की। इसी शिकायत पर उसे निलंबित किया गया है। एक दिन पहले ही अस्थाई रूप से दी थी थाने में आमद : गांधी नगर थाने में पदस्थ हवलदार राजेश दुबे को 20 जून को अस्थाई रूप से कैंची छोला थाने भेजा गया था। दरअसल, कैंची छोला थाने के मालखाना मुंखी को गांधीनगर मालखाने अस्थाई प्रभारी बनाकर भेजा गया था। जब तक मालखाना मुंशी की अस्थाई पदस्थापना गांधीनगर में रहने वाली थी, तब तक हवलदार को कैंची छोला थाने में ड्यूटी करनी थी।</p>
