<p style="text-align: justify;"><strong>ग्वालियर</strong>। संभागायुक्त बीएम शर्मा के बंगला नंबर-3 गांधी रोड पर तैनात होमगार्ड सैनिक ओमप्रकाश यादव 50 वर्ष ने शासकीय रायफल से गोली मारकर आत्महत्या कर ली। गोली चलने की आवाज सुनकर बंगले के कर्मचारी जब मुख्य गेट पर पहुंचे तो वहां पर ओमप्रकाश का खून से लथपथ शव पड़ा था और पास में रायफल पड़ी थी। जिसकी सूचना तत्काल अपर आयुक्त को देते हुए डायल 100 पर दे दी गई। सूचना मिलते ही सनसनी फैल गई और विवि थाना पुलिस दल बल के साथ मौके पर पहुंची। जिसके बाद तत्काल फोरेंसिक एक्सपर्ट अखिलेश भार्गव को बुलाया। फोरेंसिक व फिंगर प्रिंट एक्सपर्ट ने जांच-पड़ताल के बाद शव को पीएम हाउस पहुंचा दिया एवं मृतक के परिजनों को सूचना दी। मृतक के कब्जे से पुलिस को एक सुसाइड नोट भी मिला है। जिस समय यह घटना हुई संभाग आयुक्त बंगले में ही थे, उनकी पत्नी का कहना है कि टायर फटने जैसी आवाज सुनकर जब बाहर आई तो बंगले पर तैनात अन्य कर्मचारियों ने घटना के विषय में बताया। यह रहा घटनाक्रम होमगार्ड सैनिक ओमप्रकाश पुत्र ग्याप्रसाद यादव पिछले आठ माह से बंगला नंबर तीन गांधी रोड पर तैनात था। सुबह के समय नहा कर मंदिर में पूजा की फिर नाश्ता किया और अपने सभी साथियों के साथ चाय मंगवाकर पी। इसके बाद वह ड्यूटी पर आ गया। ठीक पौने दस बजे गोली की आवाज सुनकर उसके साथी दौड़कर मुख्य गेट पर पहंचे तो ओमप्रकाश लहूलुहान हालत में पड़ा हुआ था पास में ही उसकी सरकारी रायफल पड़ी थी। जिसकी सूचना उसके परिजनों को दी गई तो मुरार में रहने वाली उसकी भाभी सुशीला व भतीजा मनोज मौके पर पहुंच गया था। सभी अधिकारी पहुंचे बंगले गोली चलने की सूचना मिलते ही शहर के आला अधिकारी संभागायुक्त के बंगले पर पहुंचे। कलेक्टर अशोक वर्मा, एसपी नवनीत भसीन, एएसपी अमन राठौर व सीएसपी धर्मराज मीणा सहित तमाम अधिकारी बंगले पर पहुंचे।</p>

<p style="text-align: justify;"><strong>बंगले के पीछे क्वार्टर में ही निवास था </strong></p>

<p style="text-align: justify;">संभाग आयुक्त के बंगले पर एक चार का गार्ड लगा हुआ है। विजय सिंह हलदार और सैनिक ओमप्रकाश यादव, लाखन धाकड़, बलराम सविता एवं प्रताप भास्कर संतरी पहरा बारी-बारी से देते हैं तथा बंगले के पीछे के हिस्से में ही इनका निवास है।</p>

<p style="text-align: justify;"><strong>सुसाइड नोट में बताया मौत का कारण</strong></p>

<p style="text-align: justify;">सैनिक ने टूटी-फूटी हिन्दी भाषा में लिखा है कि उसकी पत्नी ने दूसरा विवाह कर लिया और बहू भी अच्छी नहीं है। समाज व परिवार ने मेरा साथ नहीं दिया। विजय सिंह ने मुझे धोखा दिया है। साले के लिए लिखा कि अपनी बहन को मारकर मेरे बच्चों को मामा के घर ले जाना तथा इनकी शादी मत करना।</p>
