<p style="text-align: justify;"><strong>ग्वालियर</strong>। भले ही देश की स्वच्छता रैंकिंग में ग्वालियर 28 वें स्थान पर आ गया हो, लेकिन फिर भी यहां अधिकांश वार्डोें में खुले में सीवर बह रहा है। यह बात सभापति राकेश माहौर ने निगम के अमृत कार्यों की पोल खोलते हुए कही। मौके पर मेयर विवेक शेजवलकर सहित निगमायुक्त विनोद शर्मा व एमआईसी सदस्य मौके पर मौजूद थे। जलविहार परिसर में दोपहर 2 बजे एक एमएलडी वाटर ट्रीटमेंट प्लांट लागत लगभग 1.40 करोड़ के भूमिपूजन हेतु आयोजित कार्यक्रम में अधिकांश पार्षदों के क्षेत्रों में अमृत योजना से सीवर-पेयजल कार्य न होने से नाराज सभापति ने कहा कि सभी वार्डों के पार्षदों को अमृत योजना से क्षेत्रों में सीवर- पेयजल समस्या निराकरण के सपने दिखाए गए थे और पार्षदों से पूछताछ कर उसकी विस्तृत प्लानिंग भी की, लेकिन काम कुछ गिनती के वार्डों में ही शुरू हुआ और अधिकांश पार्षदों के वार्ड छोड़ दिए गए। उन्होंने योजना लागू करने में हुई मनमानी व भ्रष्टाचार के अलावा गुणवत्ताहीन निर्माण को निशाना कर कहा कि योजना में लग रहे करोड़ों रुपए जनता के हैं, ये हमारे देश की संपत्ति है, इसका सभी लोग संरक्षण करें। खरी-खरी सुनाने के बाद मंच पर सभापति ने अपने बातों को लेकर साफ करते हुए कहा कि परिवार के बीच लोगों का ध्यान दिलवाया है। मौके पर एमआईसी सदस्य धर्मेन्द्र राणा, धर्मेन्द्र सिंह (गुड्डू) तोमर, केशव सिंह, नीलिमा शिंदे, पार्षद दिनेश दीक्षित, पुरूषोत्तम टमोटिया, लेखा समिति अध्यक्ष धर्मेन्द्र कुशवाह, डॉ. दयाराम पाल, वरिष्ठ पार्षद अनिल त्रिपाठी, विनती शर्मा, शिवराम जाटव उपस्थित थे।</p>

<p style="text-align: justify;"><strong>मुख्य अतिथि के बाद कराया अध्यक्ष का उदबोधन</strong></p>

<p style="text-align: justify;">कार्यक्रम के दौरान आयोजकों द्वारा एक गलती भी की गई। जिसमें मुख्य अतिथि महापौर का संबोधन होने के बाद कार्यक्रम की अध्यक्षता कर रहे सभापति को बोलने का मौका दिया गया। इसे लेकर भी कार्यक्रम में चर्चा रही।</p>

<p style="text-align: justify;"><strong>एक सैकड़ा लोग भी नहीं थे कार्यक्रम में</strong></p>

<p style="text-align: justify;">कार्यक्रम में एक सैकड़ा लोग भी उपस्थित नहीं थे। जो मौजूद थे, उसमें 60 प्रतिशत निगम कर्मचारी एवं अधिकारी एवं 40 प्रतिशत छुटभईये नेता, एमआईसी सदस्य, पार्षद एवं पत्रकार शामिल थे। स्थिति देख मंच से महापौर ने भी पारिवारिक कार्यक्रम होने की सफाई दी।</p>

<p style="text-align: justify;"><strong>कार्यक्रम से स्थानीय पार्षद ने भी बनाई दूरी </strong></p>

<p style="text-align: justify;">वार्ड क्रमांक 58 की स्थानीय पार्षद वंदना सतीश यादव कार्यक्रम मंच हेतु आमत्रित थी, लेकिन उन्होंने भी राजनीतिक विरोध के चलते एसटीपी भूमि पूजन कार्यक्रम से दूरी बनाई रखी। हालांकि मौके पर एमआईसी सदस्य सदस्यों व पार्षदों ने मंच से उतरते ही सभापति का हसते हुए स्वागत किया। वहीं कार्यक्रम में पार्षद डॉ. दयाराम पाल ने दूसरे वार्डों में सीवर कार्य शुरू करने को लेकर अमृत योजना से जुडे अधिकारी रामू शुक्ला से बहसवाजी करते हुए देखा गया।</p>
