<p style="text-align: justify;"><strong>इंदौर</strong>। 11वीं की छात्रा की सोशल साइट पर युवती से दोस्ती हुई। युवती ने छात्रा को अपने जाल में फंसाया और उसे नशे की लत लगवा दी। ड्रग्स का नशा पूरा करने के लिए घर में चोरी करने लगी। नशा नहीं मिलने पर उसने हाथ की नस काटकर आत्महत्या की कोशिश की। परिजन ने &lsquo;&lsquo;संजीवनी एक कदम जीवन की ओर&rsquo;&rsquo; हेल्पलाइन पर शिकायत की। काउंसलिंग के जरिए छात्रा को समझाया और ड्रग्स से छुटकारा दिलवाया। संजीवनी हेल्पलाइन पर सूचना प्राप्त हुई कि तन्वी (16) (परिवर्तित नाम) निवासी इंदौर कक्षा11वीं की छात्रा हैं। तन्वी अपने परिवार की इकलौती बेटी है, परंतु घर में अकेलापन महसूस करने वाली तन्वी फेसबुक के माध्यम से ऐसे लोगों के संपर्क में आ गई, जो तन्वी को नशे के दलदल में खींचकर ले गए। ड्रग्स की लत के कारण तन्वी डिप्रेशन में चली गई। उसका पढ़ने-लिखने मे मन नहीं लगने से उसने पढ़ना िलखना भी बंद कर दिया था। तन्वी का डिप्रेशन इतना बढ़ गया कि उसने अपने हाथ की नस काट ली थी। इस बात की खबर तन्वी के परिवार को लगी तो तन्वी के पिता ने इसकी सूचना संजीवनी हेल्पलाइन पर दी। सूचना मिलते ही संजीवनी हेल्पलाइन द्वारा त्वरित कार्रवाई कर पीड़िता तन्वी से संपर्क किया गया। पीड़िता को नकारात्मक विचारों से उबारने के लिए संजीवनी द्वारा आवश्यक कार्यवाही की गई। संजीवनी टीम द्वारा काउंसलिंग के दौरान तन्वी से विस्तृत पूछताछ की गई तो उसने बताया कि फेसबुक पर उसकी दोस्ती कविता (परिवर्तित नाम) नामक लड़की से हुई थी, वह ड्रग्स लेती थी। तन्वी व कविता की दोस्ती इतनी गहरी हो गई कि तन्वी ने भी कविता के साथ ड्रग्स लेना शुरू कर दिया और वह भी ड्रग्स की आदी हो गई। तन्वी ड्रग्स लेती थी इस बात का पता केवल कविता को ही था जिसके चलते कविता तन्वी को ब्लैकमेल कर घर से बार-बार भागने के लिए मजबूर करती थी एवं घर से रुपए चोरी करने का बोलती थी। तन्वी ड्रग्स की आदी होने के कारण गलत हरकतें करती थीं। कभी घर वालों के साथ मारपीट करती तो कभी घर से भागने की धमकी देती थी। कविता के कहने पर वह घर से आधी रात को भाग जाया करती थी। ड्रग्स व नशे की दुनिया में तन्वी इतना डूब गई थी कि वह अपने परिवार से कब दूर हो गई उसे पता नहीं चला। तन्वी कविता के माध्यम से ड्रग्स लेती थी, परंतु एक दिन कविता ने ड्रग्स दिलवाने से मना कर दिया तो ड्रग्स न मिलने की स्थिति में तन्वी ने अपने हाथ की नस काट ली। कविता तन्वी को हद से ज्यादा परेशान करने लगी थी, जिससे तन्वी डिप्रेशन में चली गई। इस बात की सूचना मिलते ही संजीवनी टीम द्वारा त्वरित कार्यवाही करते हुए तन्वी से संपर्क किया गया, जिसकी मन:स्थिति का आकलन कर संजीवनी टीम के द्वारा मनोचिकित्सक विशेषज्ञों से तन्वी की काउंसलिंग कराई गयी साथ ही तन्वी का चिकित्सक द्वारा इलाज भी करवाया गया। तन्वी को इस प्रकार आत्महत्या करने से रोकने के साथ उसके मानसिक अपवाद को दूर करने के उपाय भी बताए गए, जिसको अमल में लाकर तन्वी अब सामान्य स्थिति में होकर खुशहाल जीवन व्यतीत कर रही है।</p>
