<p style="text-align: justify;"><strong>जबलपुर</strong>। बारिश आते ही नगर निगम को नालों पर के कब्जे हटाने कीयाद आ गई है। बुधवार को सुबह से मेडिकल अस्पताल के सामने नाले पर जमे कब्जों को जेसीबी की सहायता से हटाया गया है। इस दौरान जेसीबी देखकर दुकानदारों में हड़कंप मच गई और वे अपने-अपने ठेले-टपरों का सामान निकालने में जुट गए। कार्रवाई में सख्ती बरती गई और किसी को भी नहीं बख्शा गया। कार्रवाई में स्वास्थ्य विभाग व अन्याक्रान्ति अमला संयुक्त रूप से सक्रिय रहा। चूंकि इन ठेले-टपरों के नीचे से नाला बहता है और बारिश में यहां की सफाई न होने के कारण जलप्लावन होता है। लिहाजा सभी कब्जों को हटाया गया। अतिक्रमण दस्ते के दल प्रभारी मुकेश पारस ने बताया कि मेडिकल अस्पताल के सामने दर्जनों ठेले टपरे नालों की सफाई में अवरोधक बने हुए थे। इनके कारण नाला पूरी तरह से ढक गया था। इसी कारण सभी को हटाया गया है।</p>

<p style="text-align: justify;"><strong>दोबारा मत जमाना, नहीं तो तोड़ देंगे</strong></p>

<p style="text-align: justify;">कार्रवाई के दौरान सभी कब्जाधारियों को चेतावनी दे दी गई है कि दोबारा यहां पर कब्जा मत करना अन्यथा अबकी बार इन्हें पूरी तरह से तोड़ दिया जाएगा। हर बार देखा जाता है कि अतिक्रमण हटान ेकी कार्रवाई के बाद कुछ ही देर में ये कब्जे दोबारा जम जाते हैं।</p>

<p style="text-align: justify;"><strong>मानसून आने पर आई याद</strong></p>

<p style="text-align: justify;">क्षेत्रीय व्यापारियों का कहना रहा कि जब मानसून सिर पर आ गया तब जाकर इन कब्जों को हटाने की याद नगर निगम को आई है। हर बार नगर निगम अतिक्रमण हटाने के नाम पर यहां पर रस्म अदायगी कर चला जाता है जिसके बाद कब्जे तुरंत जम जाते हैं। यही कार्रवाई महीने भर पहले की जानी चाहिए थी ताकि अब तक नाले पूरी तरह से साफ हो जाते। वहीं सुबह अन्याक्रान्ति व स्वास्थ्य विभाग के भारी-भरकम अमले और बुल्डोजर देखकर यहां पर कब्जेधारियों में हड़कंप मच गई।</p>

<p style="text-align: justify;"><strong>सीएम हेल्पलाइन की शिकायत हल की</strong></p>

<p style="text-align: justify;">सीएम हेल्पलाइन में करौंदानाला अधारताल सार्इं कॉलोनी रोड में बाधक अतिक्रमण को अन्याक्रान्ति टीम ने बुधवार को तोड़ दिया है। दल प्रभारी नरेन्द्र राजपूत,राजू रैकवार,मुकेश पारस व नरेन्द्र कुशवाहा,बमबम तिवारी आदि ने कार्रवाई को अंजाम दिया।</p>
