<p style="text-align: justify;"><strong>जबलपुर</strong>। सूत्र सेवा के तहत सार्वजनिक परिवहन के लिए शहर को मिलीं 3 बसों में से 2 का संचालन बुधवार सुबह से छिंदवाड़ा के लिए प्रारंभ कर दिया गया है। पहली बस सुबह 7 बजे छूटी जो कि साढ़े 4 घंटे में छिंदवाड़ा पहुंची। इसमें पहले फेरे में 23 सवारियां गर्इं। जिन्होंने कहा कि शाही सफर जैसा अनुभव मिल रहा है। पहले दिन एक ही बस को चलाया गया है,गुरूवार से दूसरी बस भी चलाई जाएगी। वही दूसरी तरफ मनमाना किराया वसूलने वाले प्राईवेट आॅपरेटरों की सांसें फूल गई हैं,उनकी कमाई मारी जा रही है। सुबह 7 बजे छूटी पहली बस जबलपुर-छिंदवाड़ा इंटरसिटी बस क्रमांक एमपी 20 पीए 1161 जो कि 45 सीटर बस है में 23 यात्री रवाना हुए। ज्यादातर यात्री समय से पहले ही आ गए थे और इसी बस से जाने का इंतजार कर रहे थे,जैसे ही एनाउंसमेन्ट हुआ वे टिकट लेकर इस बस में सवार हो गए।</p>

<p style="text-align: justify;"><strong>290 रुपए है किराया</strong></p>

<p style="text-align: justify;">छिंदवाड़ा तक का किराया इस पूर्ण एसी बस में 290रुपए है। देखने में आता है कि कुछ यात्रियों से प्राईवेट आॅपरेटर इसके लिए ज्यादा राशि वसूलते आए हैं और कमाई करते रहे हैं,ऐसे सभी आॅपरेटरों में एसी बस के चलने से हड़कंप का आलम है। बताया जाता है कि सुबह 7 बजे रवाना एसी बस साढ़े 4 घंटे का सफर तय कर साढ़े 11 बजे छिंदवाड़ा पहुंची।</p>

<p style="text-align: justify;"><strong>दूसरी बस आज से</strong></p>

<p style="text-align: justify;">छिंदवाड़ा के लिए बुधवार को एक ही बस का संचालन किया गया। दूसरी बस गुरूवार सुबह से चलेगी। इन बसों का समय सुबह 7 बजे व 9 बजे छूटने का है। वहीं पन्ना की बस के संचालन के लिए गुरूवार को जेसीटीएसएल कर्मी सागर जाकर वहां के आरटीओ से आवश्यक औपचारिकताएं पूरी कराएगा।</p>
