<p style="text-align: justify;"><strong>जबलपुर</strong>। शहर में भीड़-भाड़ भरे व व्यस्त इलाकों में आवारा पशुओं की धमाचौकड़ी थमने का नाम नहीं ले रही है। फुहारा क्षेत्र में सांड़ द्वारा एक युवा व्यापारी के सीने में सींग घुसेड़ने की दर्दनाक घटना तो पराकाष्ठा है। आवारा पशुओं को नियंत्रित करने में नगर निगम पूरी तरह से फेल साबित हो रहा है। यहां तक कि कोर्ट के निर्देशों को भी दरकिनार किया जा रहा है। वर्ष 2006 में सुप्रीम कोर्ट ने देश भर में आवारा पशुओं के लिए व्यवस्था दी थी कि उन्हें शहर से बाहर शेल्टर होम बनाकर रखा जाए। इस दिशा में शासन ने केवल रस्म अदायगी की और शहर से बाहर शेल्टर होम्स के लिए जगह तो दे दी मगर यहां पर न तो शेल्टर होम्स का निर्माण करवाया गया और न ही आवारा पशुओं को इनमें रखा गया। कटंगी रोड पर शेल्टर होम्स के लिए जगह आवंटित कर दी गई मगर शेल्टर होम नहीं बनाया गया। हाईकोर्ट ने भी आवारा पशुओं के लिए व्यवस्था दी मगर दिखावे बतौर कुछ दिन कार्रवाई की जाती है और फिर पहले जैसा चलने लगता है। शपथ पत्र भी बेमायने नगर निगम अपना कै टल वाहन चलाता है, जिसमें करीब डेढ़ दर्जन ठेका कर्मी तैनात रहते हैं। ये सप्ताह में 3 दिन सड़कों पर नजर आते हैं। इस वाहन की क्षमता अधिकतम 10 पशुओं की है। जिन्हें पकड़कर दयोदय गौ शाला भेजा जाता है। इनके मालिकान आते हैं और निर्धारित जुर्माना देकर अपने पशुओं को छुड़वा ले जाते हैं। वे शपथ पत्र में लिखकर भी देते हैं कि आगे से अपने पशु हो वे सड़कों पर नहीं छोड़ेंगे मगर यह शपथ पत्र दिखावे के लिए ही होता है।</p>

<p style="text-align: justify;"><strong>वन मंत्रालय से आए थे निर्देश</strong></p>

<p style="text-align: justify;">वन एवं पर्यावरण मंत्रालय ने वर्ष 2017 में सभी जिला प्रशासन को निर्देश भेजा था कि गाय व सुअर या अन्य पालतू पशुओं को शहर से बाहर रखने के लिए कार्रवाई की जाए। जिला प्रशासन ने इन निर्देशों को नगर निगमों को देकर अपने कर्तव्य की इतिश्री कर ली। कोर्ट ने निर्देश दिए थे कि हर पशु के कान में टैगिंग की जाए जिसमें उसके मालिक का नाम व पता दिया जाए। यह प्रक्रियाभी नहीं हुई है। वहीं शहर में आवारा सांडों की संख्या की न तो सही जानकारी एकत्र की गई और न ही इनके बारे में कभी कोई ठोस कार्रवाई ही की गई है। यही सांड अब लोगों के लिए जानलेवा साबित हो रहे हैं।</p>

<p style="text-align: justify;"><strong>कभी भी होने लगती है जंग</strong></p>

<p style="text-align: justify;">आवारा पशुओं की आपस में जोरआ जमाईश कभी भी, कहीं भी होने लगती है। ऐसे में बाजारों में खरीददारी करने वाले लोगों की आफत हो जाती है। दर्जनों मामले ऐसे हो चुके हैं जबकि लोग अपनी हड्डियां और वाहन जानवरों की लड़ाई में तुड़वा चुके हैं।</p>
