<p style="text-align: justify;"><strong>ग्वालियर</strong>।<strong> </strong>रमजान के माह में डिटेंशन सेन्टर से फरार घुसपैठी अहमद अलमक्की के फरार होने की जांच रिपोर्ट क्राइम एएसपी पकंज पांडे ने एसपी को सौंप दी है। इस जांच प्रतिवेदन में उन्होंने थाना प्रभारी सहित करीब छह लोगों को दोषी पाया है। अब पुलिस कप्तान इस जांच प्रतिवेदन के आधार पर दोषियों के खिलाफ कार्रवाई करेंगे। उल्लेखनीय है कि 12 जून को नमाज अदा करने के बहाने बंग्लादेशी अलमक्की एजी आॅफिस के पास स्थित मस्जिद के पीछे के दरवाजे से भाग निकला था। जिसे पड़ाव पुलिस व क्राइम ब्रांच ने संयुक्त कार्रवाई कर हैदराबाद से पकड़ लिया था। अलमक्की ने पुलिस को पूछताछ में बताया कि किस तरह से उसके पास गुना निवासी इदरीश ने पैसा पहुंचाया और आरक्षक की मदद से उसने बाजार से लेपटॉप व मोबाइल खरीदा। यही नहीं उसने यह भी बताया कि उसे भूख हड़ताल करने का आईडिया एचसीएम द्वारा दिया गया था। बंग्लादेशी के भागने में थाना प्रभारी, एचसीएम रामभुवन, आरक्षक विजय और अन्य पुलिस कर्मियों की लापरवाही उजागर हुई है। इन सभी का नाम जांच प्रतिवेदन में दिया गया है।</p>

<p style="text-align: justify;"><strong>बीएसएफ से किया संपर्क</strong></p>

<p style="text-align: justify;">अलमक्की को बंग्लादेश भेजने के लिए बीएसएफ अधिकारियों से भी सलाह मशविरा किया गया है। बताया गया है कि फौज अपने रुल आॅफ रेग्यूलेशन के तहत इस तरह के लोगों का प्रत्यर्पण करती है, उसी तरह अलमक्की को भी बंग्लादेश भेजा जा सकता है।</p>

<p style="text-align: justify;"><strong>पुलिस के सामने परेशानी</strong></p>

<p style="text-align: justify;">अहमदअलमक्की के खिलाफ प्रकरण दर्ज कर उसे जेल पहुंचा दिया गया है। अब पुलिस के सामने परेशानी यह है कि यदि बीएसएफ अलमक्की को बंग्लादेश पहुंचाने की कार्रवाई करती है तो न्यायालय उसके अपराध पर सजा देगी और जबतक सजा पूरी नहीं होती तब तक प्रत्यर्पण नहीं किया जा सकता।</p>
