<p style="text-align: justify;"><strong>इंदौर</strong>। बारिश के शुरू होते ही शहर के आसपास के क्षेत्रों में सांप और अजगर नजर आने लगते हैं, जिन्हे देखते ही लोग डर जाते हैं और इन बेजुबान प्राणियों पर हमला कर देते हैं। शहर के पश्चिमी क्षेत्र में चोइथराम अस्पताल के पास सोमवार को कुछ लोग एक अजगर को घेरकर मार डालने की जुगत में थे। इस संबंध में मौके से गुजर रहे एक जागरूक राहगीर ने इंदौर के चिड़ियाघर के प्रभारी को खबर की, जिसके बाद चिड़ियाघर की टीम मौके पर पहुंची और उसे बचाकर चिड़ियाघर लाया गया। घटना सोमवार सुबह करीब 10 बजे टी. चोइथराम हॉस्पिटल के पीछे स्थित क्षेत्र की है। यहां मौजूद नाले के समीप एक अजगर कुछ लोगों को नजर आया, जिसे देखते ही पहले तो लोग डर गए और उसके बाद लोगों ने घेरकर उस पर हमला कर दिया। लोगों ने लाठी, पत्थर आदि से उसे मारना शुरू कर दिया।</p>

<p style="text-align: justify;"><strong>हालत गंभीर है... कोशिश कर रहे हैं</strong></p>

<p style="text-align: justify;">यह देख मौके से गुजरते हुए राहगीर हरिनारायण नामक व्यक्ति ने इंदौर के चिड़ियाघर के प्रभारी अफसर डॉ. उत्तम यादव को मामले की सूचना दी। इस पर उन्होंने चिड़ियाघर से तत्काल टीम लेकर गब्बर व उसके अन्य साथी को भेजकर अजगर को इन लोगों से मुक्त कराया, लेकिन तब तक हुई इस मारपीट से उस अजगर की हालत गंभीर हो गई थी। चिड़ियाघर प्रभारी डॉ. उत्तम यादव ने बताया कि चिड़ियाघर में उस अजगर का उपचार कर बचाने के प्रयास किए जा रहे हैं। उस अजगर का जबड़ा बुरी तरह टूट गया है, जिस पर उसे चार टांके लगाए गए हैं। शरीर के अन्य हिस्सों में भी उसे गंभीर चोटें हैं। उसकी हालत गंभीर है और हम उसे बचाने के लिए प्रयास कर रहे हैं।</p>
