<p style="text-align: justify;"><strong>भोपाल &nbsp;।&nbsp;</strong> बैरसिया इलाके में बुधवार रात प्रेमी युगल ने फांसी लगा ली। उनके शव गुरुवार सुबह खेत पर अमरूद के पेड़ पर लटके मिले। मरने से पहले युवक ने रात 3.38 बजे बड़े भाई धीरज को वॉट्सएप पर खुदकुशी की सूचना दी थी, लेकिन उसने मोबाइल सुबह देखा। एसडीओपी संजीव पाठक ने बताया कि नीरज उर्फ आकाश पुत्र बटनलाल मालवीय (20) निवासी ग्राम मेगराकला ने इसी साल 10वीं की परीक्षा 71 फीसदी नंबरों से पास की थी। पांच बहनों और दो भाइयों में वह सबसे छोटा था। गुरुवार सुबह घरवालों की नींद खुली, तो नीरज घर पर नहीं था। भाई ने मोबाइल चालू किया, तो उसमें मैसेज था। इसके बाद परिजन खेत पर पहुंचे, जहां नीरज की लाश और एक युवती की लाश पेड़ पर लटकी थी। लड़की ग्राम अमरपुरा की रहने वाली थी। दोनों प्रेम करते थे, लेकिन लड़की के गांव के कुछ लोग नीरज को परेशान कर रहे थे।</p>

<p style="text-align: justify;"><strong>युवती को पढ़ा चुका है मृतक का भाई</strong></p>

<p style="text-align: justify;">मृतक का बड़ा भाई धीरज गांव के सरकारी स्कूल में टीचर है। चार साल पहले लड़की इसी स्कूल में 8वीं में पढ़ती थी। धीरज का कहना है कि प्रेम-प्रसंग के चलते कुछ लोग नीरज को धमका रहे थे। पिछले साल उससे मारपीट की गई थी। इधर लड़की के परिजन का कहना है कि वह घर से कब निकली पता नहीं चल पाया है। लड़की तीन बहनों और एक भाई के बीच दूसरे नंबर की थी।</p>

<p style="text-align: justify;"><strong>जो फोटो डाल रहा हूं, वो घर में लगा लेना</strong></p>

<p style="text-align: justify;">मैं अपनी मर्जी से सुसाइड कर रहा हूं। मेरा पीएम नहीं होना चाहिए। और जो फोटो डाल रहा हूं, वह फोटो घर में लगा लेना। सॉरी भाई, आई मिस यू। मैं अपने खेत पर....। मृतक नीरज ने रात 3.38 से 3.42 बजे के बीच यह मैसेज धीरज के मोबाइल पर भेजा था। उसने अपना एक फोटो भी सेंड किया था। दोनों ने फांसी लगाई थी। रस्सी छोटी करने के लिए उसे चाकू से काटा गया था।</p>
