<p style="text-align: justify;"><strong>ग्वालियर</strong>। 126 करोड़ के घोटाले के आरोपी वाले यमुना प्राधिकरण के पूर्व सीईओ पीसी गुप्ता को गिरफ्तार कर लिया गया है। गुप्ता को उस वक्त गिरफ्तार किया गया, जब वह दतिया में स्थित पीतांबरा पीठ के दर्शनकर लौट रहे थे। उस वक्त उनके साथ उनकी पत्नी भी थी। पूर्व सीईओ पीसी गुप्ता जैसे ही मंदिर से बाहर निकले सादा वर्दी में मौजूद पुलिसकर्मियों ने उनको हिरासत में ले लिया और गौतम बुद्धनगर के लिए रवाना हो गए। पीसी गुप्ता पर आरोप है कि उसने यमुना प्राधिकरण का सीईओ रहते हुए भाई, भतीजे और करीबी रिश्तेदारों के नाम मथुरा में किसानों से सस्ती दर पर मास्टर प्लान से बाहर जाकर जमीन खरीदवाई और दो माह के अंतराल में ही उस जमीन को प्राधिकरण ने खरीद लिया। प्राधिकरण ने यह जमीन मथुरा क्षेत्र मादौर, सेऊपट्टी खादर, सेऊपट्टी बांगर, कोलाना बांगर, कोलाना खादर, सोतीपुर बांगर, नौहझील बांगर में रैंप बनाने व किसानों को सात फीसदी भूखंड देने के नाम पर खरीदी थी। इस पर करीब 86 करोड़ रुपए खर्च किए गए। ब्याज सहित यह राशि बढ़कर 126 करोड़ रुपए की हो गई। हालांकि यह जमीन एक्सप्रेस से काफी दूर थी, इसलिए न तो इस जमीन पर रैंप का निर्माण हो सका और न ही किसानों को विकसित भूखंड दिए जा सके। यह जमीन एक साथ न होकर टुकड़ों में बंटी थी। उनके खिलाफ यूपी पुलिस ने मामला दर्ज किया था। वे गिरफ्तारी से बचने के लिए ड्यूटी से गायब थे। नोयडा पुलिस की कार्रवाई से दतिया में हड़कंप मच गया।</p>
