<p style="text-align: justify;"><strong>श्योपुर</strong>।<strong> </strong>शहर की सीमा से गुजरी मोर डूंगरी की अमराल नदी में दोपहर बाद बाढ़ आ गई। अचानक बाढ़ आने से नदी में बैठकर पिकनिक मना रहे दो युवक फंस गए। बाद में यह युवक नदी के बीच टापू पर बैठ गए। करीब एक घंटे तक दोनों युवक जिंदगी और मौत से संघर्ष करते रहे। सूचना मिलते ही मौके पर पहुंचकर जिला प्रशासन के रेस्क्यू दल ने इन्हें सकुशल बचा लिया। बुधवार को शहर सहित जंगली इलाकों में झमाझम बारिश होने से अमराल नदी में बाढ़ आ गई। अमराल नदी स्थित मोर डूंगरी पर दो युवक आरिफ खान और प्रेम बैरवा पिकनिक मनाने के लिए बैठे थे। नदी के बीचों-बीच बैठे ये दोनों युवक बाढ़ के बीच फंस गए। दोनों युवक चारों तरफ नदी में पानी बढ़ता देख एक टापू पर जाकर बैठ गए। एसपी डॉ. शिवदयाल सिंह ने सूचना मिलने पर मौके पर तुरंत रेस्क्यू दल भेजा। एसडीएम आरबी सिंडोसकर भी मौके पर पहुंच गए। करीब एक घंटे तक दोनों युवक जिंदगी और मौत की जंग लड़ते रहे। बाद में इन्हें रेस्क्यू दल ने सकुशल बचा लिया। बाढ़ में से सकुशल निकले युवक प्रेम व आरिफ ने बताया कि वे नदी पर पिकनिक मनाने के लिए आए थे, तभी अचानक नदी में पानी बढ़ गया। वे सुरक्षित निकल पाते, इससे पहले ही पानी ने उन्हें घेर लिया। गनीमत यह रही कि मौके पर एक टापू बना था। हम जान बचाने के लिए टापू पर जाकर बैठ गए। बाद में हमने मदद के लिए शोर मचाया, तब जाकर आसपास के लोग मौके पर जुटे और रेस्क्यू टीम आई।</p>
