<p style="text-align: justify;"><strong>मुरैना</strong>।&nbsp; &nbsp; नाला नं. 1 के किनारे से सरकारी जमीन को कब्जा मुक्त कराने आज दूसरे दिन भी अतिक्रमण विरोधी मुहिम चलाई गई। एसडीएम, अतिरिक्त पुलिस अधीक्षक अपने साथ भारी मात्रा में पुलिस बल लेकर पहुंचे। दूसरे दिन नाला नं. 1 के किनारे शासकीय भूमि पर अतिक्रमण कर बनाए गए पक्के मकानों को तोड़ा गया। इस दौरान कई बार प्रशासनिक अधिकारियों की लोगों के साथ बहस भी हुई। कांग्रेस के जिलाध्यक्ष राकेश मावई ने भी विरोध किया, लेकिन पुलिस व प्रशासन के अधिकारियों ने एक न सुनी। आज दूसरे दिन छुटपुट विरोध के बीच कई मकानों व बाउण्ड्रीवॉलों पर जेसीबी चली। यहां बता दें कि नगर निगम द्वारा पहले सही अतिक्रमणकारियों को नोटिस जारी कर अतिक्रमण हटाने के लिए समय दिया गया था। कुछ लोगों ने तो अतिक्रमण हटा लिया था, जबकि कुछ लोग कोर्ट की शरण में चले गए थे। आज हटाये गए अतिक्रमण में एसडीएम, नगर निगम आयुक्त व उप पुलिस कप्तान के तेवर काफी सख्त नजर आ रहे थे। कई लोगों को तो उन्होंने सामान निकालने तक की मोहलत नहीं दी। यहां बता दें कि नगर निगम ने शुक्रवार से अतिक्रमण हटाने का अभियान शुरू किया है। ननि ने पहले दिन चले अभियान में 176 में से 40 अतिक्रमण को हटवा दिया था और दूसरे दिन भी सुबह से ही अतिक्रमण विरोधी मुहिम चलाकर अतिक्रमण हटाया जा रहा है। उल्लेखनीय है कि नाला नं. 1 को भूमिगत करने के बाद उस पर 60 फीट चौड़ी सड़क का निर्माण होना है।</p>
