<p style="text-align: justify;"><strong>इंदौर</strong>। मप्र में मानसून के सक्रिय होने के बाद मंगलवार को प्रदेश के कई हिस्सों में तेज बारिश शुरू हो गई। प्रदेश के दक्षिण पश्चिमी हिस्सों में बारिश भी हुई है। मानसून ने इंदौर से प्रवेश किया है और मौसम विशेषज्ञों के अनुसार अगले कुछ घंटों में शहर में तेज बारिश की संभावना है। 15 दिन लेट पहुंचा मानसून- मानसून की आमद अरब सागर ब्रांच से प्रदेश में हुई है। प्रदेश में मानसून आने का तय समय 10 जून है। यह इससे 15 दिन बाद मप्र पहुंचा है।</p>

<p style="text-align: justify;"><strong>घरों में घुसा पानी</strong></p>

<p style="text-align: justify;">बारिश का सबसे अधिक असर शहर के पश्चिमी क्षेत्र में देखा गया। यहां सुबह 8 बजे से ही मूसलधार बारिश हो रही थी। तेज बारिश के चलते छत्रीबाग, राजमोहल्ला, नरसिंह बाजार, बालदा कॉलोनी, जोशी मोहल्ला, बियाबानी, कागदीपुरा, चंदन नगर, राजनगर, नगीन नगर आदि क्षेत्रों में स्थित निचले इलाकों में पानी भर गया। पानी की निकासी की व्यवस्था नहीं होने से इन क्षेत्रों में स्थित कई घरों में पानी भर गया।</p>

<p style="text-align: justify;"><strong>मच्छी बाजार से गंगवाल तक हालत खराब</strong></p>

<p style="text-align: justify;">स्मार्ट सिटी के तहत नगर निगम इंदौर द्वारा पिछले दिनों मच्छी बाजार से लेकर गंगवाल बस स्टैंड तक बड़े पैमाने पर अतिक्रमण हटाए गए थे। मच्छी बाजार, कड़ावघाट, सिलावटपुरा, बियाबानी से लेकर गंगवाल बस स्टैंड तक मकानों का मलबा फैला हुआ है। जोरदार बारिश के चलते इन इलाकों की हालत खराब हो गई और पूरे क्षेत्र में कीचड़ के साथ ही जलभराव हो गया। सिलावटपुरा क्षेत्र में निगम द्वारा पाइप लाइन डालने का काम किया जा रहा है, जिसके चलते लोगों को अपने घरों से बाहर निकलने में भी भारी परेशानी हुई।</p>

<p style="text-align: justify;"><strong>बीआरटीएस सहित कई चौराहे लबालब</strong></p>

<p style="text-align: justify;">मंगलवार को मानसून की पहली बारिश में शहर की ज्यादातर सड़कें नाले की तरह नजर आर्इं। सत्यसांई, विजय नगर, रसोमा, एमआर-9 सहित शहर के ज्यादातर चौराहों में घुटने तक पानी भर गया, जिससे वाहन चालकों को परेशानी का सामना करना पड़ा। बीआरटीएस का ज्यादातर हिस्सा तो ऐसा प्रतीत हो रहा है, जैसे नहर हो। इसके अलावा कई चौराहों पर लबालब पानी भरा था।</p>

<p style="text-align: justify;"><strong>निगम ने तीन मकानों के खतरनाक हिस्से गिराए</strong></p>

<p style="text-align: justify;">नगर निगम हर साल बारिश का सीजन शुरू होते ही खतरनाक मकानों को गिराने का अभियान चलाता है। इसी के चलते मंगलवार को नगर निगम की रिमूवल टीम ने हरसिद्धि क्षेत्र के तीन मकानों के खतरनाक हिस्से गिराए। निगम ने नार्थ हरसिद्धि में जी प्लस वन के मकान की खतरनाक दीवार गिराई। इसी प्रकार शनि गली में भी एक खतरनाक मकान का हिस्सा गिराया गया। रावजी बाजार में शिवदत्त उपाध्याय के स्वामित्व वाले मकान के जर्जर भवन के खतरनाक हिस्से को गिराया।</p>
